## Uredba o izgledu odora policijskih službenika Ministarstva unutarnjih poslova

### NN 33/2010 (17.3.2010.), Uredba o izgledu odora policijskih službenika Ministarstva unutarnjih poslova

VLADA REPUBLIKE HRVATSKE

820

Na temelju članka 103. stavka 1. podstavka 1. Zakona o policijskim poslovima i ovlastima (»Narodne novine«, broj 76/2009), Vlada Republike Hrvatske je na sjednici održanoj 11. ožujka 2010. godine donijela

UREDBU

O IZGLEDU ODORA POLICIJSKIH SLUŽBENIKA MINISTARSTVA UNUTARNJIH POSLOVA

1. TEMELJNE ODREDBE

Članak 1.

Ovom Uredbom propisuju se vrste i izgled odora policijskih službenika (u daljnjem tekstu: policijska odora), dijelovi policijske odore, način zaduženja i zamjene, vrijeme i način nošenja policijske odore te posebne oznake.

2. VRSTE I IZGLED POLICIJSKE ODORE

Članak 2.

Policijska odora je osnovna, dodatna i svečana.

2.1. OSNOVNA POLICIJSKA ODORA, OSNOVNA ODORA SPECIJALNE POLICIJE, INTERVENTNE POLICIJE I UPRAVE ZA POSEBNE POSLOVE SIGURNOSTI

2.1.1. Osnovna policijska odora

Članak 3.

Dijelovi osnovne policijske odore su:

1. kapa službena

2. kapa sa šiltom (zimska i ljetna)

3. kapa vunena

4. hlače zimske (muške i ženske)

5. donje rublje – zimsko (muško i žensko)

6. hlače ljetne (muške i ženske)

7. suknja (zimska i ljetna)

8. košulja dugih rukava – muška i ženska

9. košulja kratkih rukava – muška i ženska

10. kravata plava

11. majica dugih rukava

12. majica kratkih rukava

13. pulover

14. jakna zimska s kapuljačom

15. jakna

16. čarape ljetne

17. čarape zimske

18. čarape ženske – najlon

19. cipele visoke

20. čizme ženske

21. cipele niske ženske

22. cipele niske

23. rukavice zimske

24. dvodijelni kišni komplet s kapuljačom

25. komplet za nošenje oružja.

Pripadajući dijelovi osnovne policijske odore su službena značka, oznaka pripadnosti rodu policije i funkcionalne oznake radnih mjesta policijskih službenika.

Članak 4.

Opis dijelova osnovne policijske odore:

Kapa službena je tamno plave boje, ovalnog je oblika, s paspulom u obrubu srebrne/zlatne boje. S prednje strane našiven je hrvatski grb i lovorov vijenac. Podbradnjak i šilt kape izrađeni su od crne prirodne kože. U gornjem rubu podbradnjaka ušiven je paspul zlatne/srebrne boje, a pričvršćen je s dva okrugla gumba sa natpisom »RH« i tropletom zlatne/srebrne boje.

Kapa sa šiltom (zimska i ljetna) je plave boje, osmerokutnog oblika, sa strojno izvezenim hrvatskim grbom na zrakastoj podlozi i lovorovom vijencu zlatne boje. Kapa sa šiltom – ljetna izrađena je od lakše tkanine.

Kapa vunena je klasičnog oblika s presavijenim donjim dijelom. Izrađena je od dvoslojnog rebrastog pletiva 1/1 tamno plave boje sa šest ušitaka koji se spajaju na vrhu kape. S prednje strane našiven je hrvatski grb na zrakastoj podlozi i lovorov vijenac.

Hlače (zimske) muške su tamno plave boje. S prednje strane su kosi džepovi. U struku je našivena pojasnica s po jednim naborom sa svake strane prednjeg dijela i s držačima za remen, a na bočnom dijelu je ugrađena elastična traka (guma). Rasporak se kopča s pomoću gumba skrivenih prekrivnom letvicom, rupice i gumba na pojasnici. Na stražnjem dijelu u visini sjedala je našiveno ojačanje i dva urezana džepa s poklopcima, koji se zatvaraju s dvije čičak trake. Duljina nogavica je porubljena prošivom.

Hlače (zimske) ženske iste su kao i muške hlače, osim što se s prednje strane nalazi po jedan ušitak umjesto nabora, a rasporak se kopča pomoću patent zatvarača, rupice i gumba na pojasnici.

Donje rublje zimsko (muško i žensko) čine gaće s dugim nogavicama, izrađene od pletiva koje omogućuje termoregulaciju, nosi se ispod zimskih hlača.

Hlače (ljetne) muške istog su izgleda i kroja kao i hlače zimske muške, izrađene iz laganije tkanine.

Hlače (ljetne) ženske istog su izgleda i kroja kao i hlače zimske ženske, izrađene iz laganije tkanine.

Suknja (zimska i ljetna) je tamno plave boje, zvonasto krojena, dužine do koljena. Prednji i stražnji dio su iz dva dijela. Na prednjem dijelu su dva kosa džepa. Kopča se zatvaračem na sredini prednjeg dijela. U struku je našivena pojasnica, koja se kopča pomoću gumba, s našivenim držačima za remen. Na bočnom dijelu je ugrađena elastična traka (guma). Na stražnjem dijelu su dva urezana džepa s poklopcima, koji se zatvaraju s dvije čičak trake. Suknja ima rasporak na stražnjem dijelu. Zimska suknja je s podstavom. Ljetna suknja iste je boje i kroja, izrađena od lakše tkanine s laganijom podstavom.

Košulja dugih rukava (muška) je sivo plave boje. U predjelu prsa nalaze se pojačanja, na kojima su našivena dva prsna džepa s poklopcima i naborima. Džepovi se zatvaraju s pomoću čičak trake. Košulja se kopča skriveno. Na ramenima su prišiveni držači za naramenice s funkcionalnim oznakama radnih mjesta. Iznad lijevog džepa našiven je nosač za značku s metalnim prstenovima. Na desnoj strani iznad džepa našivena je čičak traka za oznaku »POLICIJA« ili »GRANIČNA POLICIJA«. Na rukavu ispod pazuha našivena su poluokrugla pojačanja, na kojima se nalaze dva strojno vezena odzračnika. U predjelu lakta našivena su pojačanja. Na dužini rukava je našivena orukvica s rupicom i dva gumba za regulaciju širine. Na oba rukava prišivena je oznaka »POLICIJA MUP RH«.

Košulja dugih rukava ženska istog je izgleda i izrađena je od iste tkanine kao i muška košulja, ali je strukirana pomoću ušitaka.

Košulja kratkih rukava (muška) je sivo plave boje izrađena od lakše tkanine. U predjelu prsa nalaze se pojačanja, na kojima su našivena dva prsna džepa s poklopcima i naborima. Džepovi se zatvaraju pomoću čičak trake. Košulja se kopča skriveno. Na ramenima su prišiveni držači za naramenice s funkcionalnim oznakama radnih mjesta. Iznad lijevog džepa našiven je nosač za značku s metalnim prstenovima. Na desnoj strani iznad džepa našivena je čičak traka za oznaku »POLICIJA« ili »GRANIČNA POLICIJA«. Na oba rukava prišivena je oznaka »POLICIJA MUP RH«.

Košulja kratkih rukava ženska istog je izgleda i izrađena je od iste tkanine kao i muška košulja, ali je strukirana pomoću ušitaka.

Kravata plava ima već oblikovan čvor kroz koji je provučena traka i guma sa metalnim kopčama za kopčanje ispod ovratnika.

Majica dugih rukava tamno plave je boje klasičnog oblika, prilagođena za nošenje ispod košulje dugih rukava. Izrađena je iz glatkog jednoležišnog pamučnog pletiva, okrugli obrub vratnog izreza izrađen je iz dvostranog desnog pletiva ojačanog elastičnom niti. Čitavom duljinom rukava našiven je render.

Majica kratkih rukava istog je izgleda i sastava kao i majica dugih rukava, prilagođena za nošenje ispod košulje kratkih rukava.

Pulover je pleteni, tamno plave boje, s visokim ovratnikom. S prednje strane pulovera ušiven je zatvarač, koji se zatvara preko ovratnika. Na ramenima i laktovima je pojačanje tkaninom. Rub pulovera i rukava završava renderom, koji su kao i ovratnik izrađeni od rebrastog pletiva, duplo presavinutog. Na ramenima su prišiveni držači za naramenice s funkcionalnim oznakama radnih mjesta. Na desnoj strani u visini prsa našivena je čičak traka za oznaku »POLICIJA« ili »GRANIČNA POLICIJA«. Na oba rukava prišivena je čičak traka za oznaku »POLICIJA MUP RH«.

Jakna zimska s kapuljačom izrađena je od sintetičkog vodonepropusnog materijala tamno plave boje, kopča se zatvaračem i čičak trakom. Na prednjoj strani našivena su četiri džepa s poklopcima, koji se zatvaraju čičak trakom. Na poklopcu lijevog gornjeg džepa dva su metalna prstena na koje se pričvršćuje policijska značka. Na gornjem leđnom dijelu našiven je umetak na kojem je otisnut natpis »POLICIJA«, slovima visoke vidljivosti. Rukavi su iz dva dijela s našivenom orukvicom i trakom za regulaciju širine. Dvostrana traka na duljini rukava je s jedne strane od osnovnog materijala, a druga strana od sintetičke folije, visoke vidljivosti. Na lijevoj i desnoj strani u bočnom šavu ušiveni su zatvarači koji služe za lakši pristup oružju. Sa stražnje strane ovratnika je prorez koji se zatvara čičak trakom u koji je moguće spremiti kapuljaču. Kapuljača se pričvršćuje zatvaračem. Na ramenima su prišiveni držači za naramenice s funkcionalnim oznakama radnih mjesta. Na desnoj strani iznad džepa našivena je čičak traka za oznaku »POLICIJA« ili »GRANIČNA POLICIJA«. Na oba rukava prišiven je čičak za oznaku »POLICIJA MUP RH«. Unutarnja strana jakne je s podstavom. S prednje unutarnje lijeve i desne strane nalaze se po dva džepa. S vanjske strane jakne u gornjem dijelu našiven je nosač za radio stanicu.

Jakna je izrađena od sintetičkog vjetronepropusnog materijala tamno plave boje, kopča se zatvaračem uzduž cijele prednjice i preko stajaćeg ovratnika. Na prednjici sa svake strane gore su našiveni džepovi, koji se zatvaraju zatvaračem s poklopcem, koji se pričvršćuje čičak trakom, a dolje su koso urezani džepovi. Iznad poklopca lijevog gornjeg džepa našiven je nosač s dva metalna prstena na koje se pričvršćuje policijska značka. Rukavi su iz dva dijela s porubljenom duljinom i našivenim pritezačem s čičkom. Na lijevoj i desnoj strani u bočnom šavu ušiveni su zatvarači koji služe za lakši pristup oružju. Na ramenima su prišiveni držači za naramenice s funkcionalnim oznakama radnih mjesta. Na desnoj strani iznad džepa našivena je čičak traka za oznaku »POLICIJA« ili »GRANIČNA POLICIJA«. Na oba rukava prišivena je čičak traka za oznaku »POLICIJA MUP RH«.

Čarape ljetne su tamno plave boje.

Čarape zimske su tamno plave boje, izrađene od debljeg pletiva.

Čarape ženske su najlon čarape, tamno plave boje.

Cipele visoke muške (gležnjače) izrađene su od vodonepropusnog materijala, crne boje, sa crnim gumenim đonom koji se ne kliže. Gornjište je izrađeno tako da je cipela u potpunosti zatvorena te s povišenom sarom (iznad gležnja).

Čizme ženske izrađene su od crne kože, s niskom petom, visine sare do ispod koljena, a s unutarnje strane sare ugrađen je patent zatvarač.

Cipele niske ženske izrađene su od crne kože s niskom potpeticom bez vezanja, s elastičnim umecima s obje strane gornjišta.

Cipele niske muške crne su boje, na vezanje, izrađene od hidrofobirane kože.

Rukavice zimske crne boje izrađene od materijala koji štiti od hladnoće, klasičnog oblika s prstima. Na zglobu iznad šake zatvaraju se čičak trakom.

Dvodijelni kišni komplet s kapuljačom sastoji se od jakne s kapuljačom i hlača tamno plave boje. Izrađen je od gumirane, nepromočive tkanine, prilagođen za nošenje povrh policijske odore. Jakna se kopča zatvaračem i čičak trakom. Na stražnjem dijelu ovratnika je otvor sa zatvaračem s mogućnošću spremanja fiksne kapuljače. Na leđima je prišiven natpis »POLICIJA«, bijelim slovima od reflektirajućeg materijala.

Komplet za nošenje oružja sastoji se od opasača, remena, futrole za pištolj, nosača palice, futrole za pričuvni nabojnik, futrole za sredstva za vezivanje, futrole za raspršivač s nadražujućom tvari i četiri držača. Izrađen je od sintetičkog materijala (Cordure) crne boje. Kopča se glatkom plastičnom kopčom crne boje s dodatnim osiguranjem protiv otkapčanja.

2.1.2. Osnovna odora specijalne policije

Članak 5.

Dijelovi osnovne policijske odore policijskih službenika koji obavljaju poslove specijalne policije su:

1. beretka

2. jakna

3. jakna zimska vodonepropusna s kapuljačom

4. jakna vjetronepropusna

5. hlače ljetne

6. hlače zimske

7. pulover

8. dvodijelni kišni komplet s kapuljačom

9. košulja dugih rukava ljetna

10. košulja dugih rukava zimska

11. komplet za nošenje oružja

12. visoke cipele zimske

13. visoke cipele ljetne

14. majica kratkih rukava

15. majica dugih rukava poludolčevita

16. čarape crne

17. rukavice zimske

18. donje rublje zimsko.

Članak 6.

Opis dijelova osnovne odore specijalne policije:

Beretka je zelene boje, klasičnog oblika, s našivenom oznakom specijalne policije, na kojoj su izvezeni grb Republike Hrvatske, mač i munja.

Jakna je zelene boje, kopča se zatvaračem i pritiskačima. Na prednjoj strani u visini prsiju dva su našivena džepa s poklopcima na kopčanje pritiskačima, a u visini bokova dva urezana džepa s poklopcima. Rukavi imaju nastavak po dužini koji se kopča čičak trakom. Na leđima, uz rameni ušitak nalaze se dva nabora. Jakna je s unutarnje strane podstavljena, a u struku i na rubu jakne čitavom duljinom ušiven je tunel s trakom na stezanje.

Jakna zimska vodonepropusna s kapuljačom je izrađena od troslojnog laminata s PTFE membranom u maslinastozelenoj boji sukladno boji košulja i hlača. Kopča se dvostranim zatvaračem i pritiskačima. Na prednjoj strani lijevo i desno, sakriven preklopom od visine prsa koso prema dolje do visine laktova urezana su dva džepa koji se zatvaraju zatvaračem. Rukavi su iz dva dijela sa našivenom orukvicom koja se kopča čičak trakom. S unutarnje strane na podstavi nalazi se našiven render visine 12 cm sa bočnim otvorom za palac. Na dnu oba rukava s vanjske strane našiveni su džepovi koji se zatvaraju zatvaračem koji je skriven paspulom. Na nadlaktičnom dijelu oba rukava nalaze se koso našiveni džepovi s poklopcem i bočnim otvorom džepa koji se zatvara sa skrivenim zatvaračem. Preko cijele površine džepa nalazi se ušivena čičak traka. Na klasično izvedenom ovratniku sa strane je prorez koji se zatvara pritiskačima u kojima je spremljena fiksno izvedena kapuljača. Iznad desnog džepa na prsima našivena je čičak traka za natpis »SPECIJALNA POLICIJA«. Iznad lijevog džepa na prsima našivena je čičak traka za oznaku radnog mjesta. S unutarnje strane jakne u gornjem dijelu nalazi se mrežasta podstava, a donji dio je od vodonepropusne podstave. U struku se nalazi štitnik od vjetra koji se može skidati patent zatvaračem. Na lijevoj unutarnjoj strani u visini prsa nalazi se džep koji se kopča gumbom. Uz prednji zatvarač na desnoj strani nalazi se unutarnji džep koji se zatvara zatvaračem. Ispod oba rukava u donjem dijelu orukavlja nalaze se zatvarači dužine 25 cm koji služe za regulaciju topline. Svi zatvarači imaju potezače od čvrste keper trake.

Jakna vjetronepropusna je crne boje, izrađena je od troslojnog laminata s membranom i flisom. Na prednjici, sa svake strane u struku, u šavu uloška su okomito postavljeni zatvarači za džepove. Na prednjem gornjem dijelu uz osnovni zatvarač nalaze se dva okomito urezana prsna džepa koji se zatvaraju zatvaračem. Iznad desnog džepa prišivena je čičak traka za natpis »SPECIJALNA POLICIJA«. Iznad lijevog džepa prišivena je čičak traka za oznaku radnog mjesta. Rukavi su s našivenom orukvicom koja ima mogućnost regulacije. Na nadlaktičnom dijelu oba rukava nalaze se koso našiveni džepovi s poklopcem. Džepovi i poklopci su cijelom površinom s našivenom čičak trakom. Ispod rukava u donjem dijelu orukavlja, u bočnom šavu nalaze se ušiveni zatvarači dužine 25 cm koji služe za regulaciju topline. Na donjem rubu uloška kao i na rubu ovratnika nalazi se tunel s uvučenom elastičnom trakom sa stoperima za reguliranje otvora. Uložak je tako izrađen da se može nositi kao samostalna jakna.

Ljetne hlače su maslinasto zelene boje, komotnijeg kroja, blago spuštenog struka. Rasporak se kopča pomoću gumba skrivenih letvicom. Pojasnica je izrađena s unutarnje strane s tunelom za traku koja služi za regulaciju u struku. Na pojasnici se nalaze držači za remen. Hlače na prednjem dijelu imaju dva kosa džepa iz osnovnog materijala. Na bočnim stranama nogavica našivena su dva džepa s koso izvedenim poklopcima koji se zatvaraju sa dvije čičak trake, a džep se zatvara zatvaračem dužine cca 20 cm. Na bočnim džepovima su nabori dubine 3 cm, koje služe za regulaciju širine džepa. Hlače u sjedalu sa stražnje strane imaju pojačanje od osnovnog materijala te ušivene džepove s poklopcima. Na koljenima se nalazi pojačanje visine 25 cm koje na donjoj strani ima otvor za umetanje štitnika te se zatvara čičak trakom. Na bočnom dijelu nogavica nalaze se našiveni džepovi s poklopcem koji se zatvaraju čičak trakom. U rubu nogavica nalaze se trake za regulaciju otvora.

Zimske hlače istog su izgleda i kroja kao i ljetne hlače, izrađene od punije tkanine.

Pulover je pleteni, crne boje, s visokim ovratnikom koji s prednje strane ima zatvarač. Na ramenima i laktovima je pojačanje tkaninom iste boje. Rub pulovera i rukava završava renderom iste boje.

Dvodijelni kišni komplet s kapuljačom je zelene boje, sastoji se od jakne s kapuljačom i hlača. Izrađen je od gumirane, nepromočive tkanine, prilagođen za nošenje povrh policijske odore. Na leđima se nalazi čičak traka za natpis »SPECIJALNA POLICIJA«.

Košulja dugih rukava ljetna izrađena je od tkanine maslinasto zelene boje. Košulja je blago strukirana, zatvara se dvostranim patent zatvaračem našivenim ispod letvice koja se dodatno zatvara čičak trakom. Na gornjem prednjem dijelu nalaze se ukošeni džepovi sa poklopcima koji se zatvaraju čičak trakom. Samostojeći ovratnik visine 5,5 cm zatvara se čičak trakom. Stražnji dio košulje na leđima ima dodatak za komociju. Rukavi su iz dva dijela, pojačani na laktovima i imaju otvor za umetanje štitnika. Na nadlaktičnom dijelu rukava našiveni su ukošeni džepovi s poklopcima koji se zatvaraju čičak trakom. Džepovi imaju mogućnost proširenja te na poklopcu našivenu traku pomoću koje se lakše otvara džep. Preko cijelog džepa našivena je čičak traka. Na donjem dijelu lijevog rukava našiven je džep za olovke sa tri utora. Širina orukvice regulira se čičak trakom. Na rukavu ispod pazuha nalaze se strojno vezeni odzračnici. Na prednjoj desnoj strani iznad džepa našivena je čičak traka za natpis »SPECIJALNA POLICIJA«, a na prednjoj lijevoj strani iznad džepa našivena je čičak traka za oznaku radnog mjesta.

Košulja dugih rukava zimska istog je izgleda i kroja kao i košulja ljetna, izrađena od punije tkanine.

Komplet za nošenje oružja sastoji se od hlačnjaka i opasača koji su crne boje, izrađeni od Cordure, s mogućnošću reguliranja dužine. Kopča ima dodatno osiguranje protiv otkapčanja. Na opasaču se nalazi otvorena futrola za pištolj sa sigurnosnom kopčom, univerzalna koja je prilagodljiva za nošenje na pojasu i bedru, nosač za palicu, futrola za pričuvni nabojnik i futrola za sredstava za vezivanje.

Visoke cipele zimske (gležnjače) izrađene su od vodonepropusnog materijala, crne boje, podstavljena vodonepropusnom i zrakopropusnom četveroslojnom membranom, sa crnim gumenim/poliuretan đonom, koji se ne kliže. Gornjište je tako izrađeno da je cipela u potpunosti zatvorena te s povišenom sarom (iznad gležnja).

Visoke cipele ljetne (gležnjače) izrađene su od prozračnog materijala crne boje, podstavljene vodonepropusnom i zrakopropusnom četveroslojnom membranom, sa crnim gumenim/poliuretan đonom koji se ne kliže. Sara je niža u odnosu na zimske cipele.

Majica crna kratkih rukava klasičnog je oblika, izrađena iz glatkog jednoležišnog pamučnog pletiva, obrub vratnog izreza izrađen je iz dvostrano desnog pletiva ojačanog elastičnom niti. Na prednjoj lijevoj strani u visini prsa nalazi se otisnuta oznaka specijalne policije, na kojoj se nalazi grb Republike Hrvatske, mač i munja, otisnuto tiskom žute boje.

Majica dugih rukava poludolčevita crne je boje, izrađena od pamučnog pletiva s obrubom vratnog izreza u obliku poludolčevite.

Čarape su crne boje, jedinstvene za cijelu godinu.

Rukavice zimske su crne boje, od vjetronepropusnog materijala, klasičnog oblika s prstima.

Donje rublje (zimsko) čine gaće s dugim nogavicama i potkošulja dugih rukava, izrađeno od pletiva koje omogućuje termoregulaciju, nosi se ispod zimskih hlača, odnosno ispod zimske košulje.

2.1.3. Osnovna odora interventne policije

Članak 7.

Dijelovi osnovne odore policijskih službenika koji obavljaju poslove interventne policije su:

1. kapa sa šiltom (zimska i ljetna)

2. beretka

3. kapa vunena

4. potkapa

5. hlače zimske – muške i ženske

6. donje rublje zimsko – muško i žensko

7. hlače ljetne – muške i ženske

8. košulja dugih rukava – muška i ženska

9. košulja kratkih rukava – muška i ženska

10. majica dugih rukava

11. majica kratkih rukava

12. pulover

13. jakna zimska s kapuljačom

14. jakna

15. čarape

16. visoke cipele zimske

17. visoke cipele ljetne

18. rukavice zimske

19. dvodijelni kišni komplet s kapuljačom

20. kombinezon

21. jakna za nošenje preko zaštitne opreme

22. hlače za nošenje preko zaštitne opreme

23. komplet za nošenje oružja.

Pripadajući dijelovi osnovne odore interventne policije su funkcionalne oznake radnih mjesta i oznake pripadnosti policijskih službenika.

Članak 8.

Opis dijelova osnovne odore policijskih službenika koji obavljaju poslove interventne policije:

Kapa sa šiltom (zimska i ljetna) izrađena je sukladno opisu iz članka 4. ove Uredbe.

Beretka je tamno plave boje, klasičnog oblika, sa strojno izvezenim hrvatskim grbom na zrakastoj podlozi i lovorovom vijencu.

Kapa vunena izrađena je sukladno opisu iz članka 4. ove Uredbe.

Potkapa za zaštitu glave i lica s prorezima za oči, crne boje, izrađena od tankog prozračnog i vatrootpornog materijala.

Hlače (zimske) muške su tamno plave boje. S prednje strane su kosi džepovi. U struku je našivena pojasnica s po jednim naborom sa svake strane prednjeg dijela i s držačima za remen. Na bočnom dijelu je ugrađena elastična traka. Rasporak se kopča pomoću gumba skrivenih prekrivnom letvicom, rupice i gumba na pojasnici. Na prednjim dijelovima nogavica našivena su pojačanja u predjelu koljena. Na bočnom djelu u visini bedra našivena su dva kosa džepa s poklopcima. Džepovi se zatvaraju zatvaračima ušivenim ispod poklopca s unutarnje strane, a s vanjske strane poklopcima s dvije čičak trake. Na stražnjem dijelu u visini sjedala je našiveno ojačanje i dva urezana džepa s poklopcima, koji se zatvaraju s dvije čičak trake. Na duljini nogavica je porub u koji je uvučena traka za regulaciju širine.

Hlače (zimske) ženske iste su kao i muške hlače, osim što se s prednje strane nalazi po jedan ušitak umjesto nabora, a rasporak se kopča pomoću patent zatvarača, rupice i gumba na pojasnici.

Donje rublje (zimsko), muško i žensko, izrađeno je sukladno opisu iz članka 6. ove Uredbe.

Hlače (ljetne) muške istog su izgleda i kroja kao i hlače zimske muške, izrađene iz laganije tkanine.

Hlače (ljetne) ženske istog su izgleda i kroja kao i hlače zimske ženske, izrađene iz laganije tkanine.

Košulja dugih rukava muška je izrađena je sukladno opisu iz članka 4. ove Uredbe, osim što je tamno plave boje. Na ramenima nisu našiveni tuneli. Na desnoj strani iznad džepa našivena je čičak traka za oznaku »INTERVENTNA POLICIJA«. Nema nosač za značku, već je iznad lijevog džepa našivena čičak traka za oznaku radnog mjesta.

Košulja dugih rukava ženska je istog izgleda kao i košulja muška, izrađena od iste tkanine, ali je strukirana pomoću ušitaka.

Košulja kratkih rukava muška tamno plave boje, izrađena je sukladno opisu iz članka 4. ove Uredbe, osim što na ramenima nisu našiveni tuneli, a na desnoj strani iznad džepa našivena je čičak traka za oznaku »INTERVENTNA POLICIJA«. Nema nosač za značku iznad lijevog džepa, već je iznad lijevog džepa našivena čičak traka za oznake radnih mjesta.

Košulja kratkih rukava ženska istog je izgleda kao i muška košulja, ali je strukirana pomoću ušitaka.

Majica dugih rukava izrađena je sukladno opisu iz članka 4. ove Uredbe.

Majica kratkih rukava izrađena je sukladno opisu iz članka 4. ove Uredbe, osim što se na leđima nalazi natpis »POLICIJA« otisnut slovima bijele boje.

Pulover je izrađen sukladno opisu iz članka 4. ove Uredbe, osim što na ramenima nisu našiveni tuneli, a našivena je čičak traka za oznake radnih mjesta na lijevoj strani u visini prsa.

Jakna zimska s kapuljačom izrađena je sukladno opisu iz članka 4. ove Uredbe, osim što na ramenima nisu našiveni tuneli, a našivena je čičak traka za oznake radnih mjesta na lijevoj strani u visini prsa. Na poklopcu lijevog gornjeg džepa ne nalaze se dva metalna prstena za značku.

Jakna je izrađena sukladno opisu iz članka 4. ove Uredbe, osim što na ramenima nisu našiveni tuneli, a našivena je čičak traka za oznake radnih mjesta na lijevoj strani u visini prsa. Iznad poklopca lijevog gornjeg džepa nije našiven nosač sa dva metalna prstena.

Čarape su izrađene od pletiva tamno plave boje, jedinstvene za cijelu godinu.

Cipele visoke zimske (gležnjače) izrađene su od vodonepropusnog materijala, crne boje, sa crnim gumenim đonom koji se ne kliže. Gornjište je izrađeno tako da je cipela u potpunosti zatvorena te s povišenom sarom (iznad gležnja).

Cipele visoke ljetne (gležnjače) izrađene su od prozračnog materijala crne boje sa crnim gumenim đonom koji se ne kliže. Sara je niža u odnosu na zimske cipele.

Rukavice zimske izrađene su sukladno opisu iz članka 4. ove Uredbe.

Dvodijelni kišni komplet s kapuljačom sukladan je opisu iz članka 4. ove Uredbe.

Kombinezon je izrađen od teže tkanine tamno plave boje, uobičajene izvedbe s većim brojem džepova koji se kopčaju čičak trakom. Na desnoj strani, prednjeg dijela iznad džepa, u visini prsiju, našivena je čičak traka za oznaku »INTERVENTNA POLICIJA«, a iznad lijevog džepa našivena je čičak traka za oznaku radnog mjesta. S leđne strane u visini struka nalazi se uvučen rebrasto prošiven elastični umetak. Na oba rukava prišivena je oznaka »POLICIJA MUP RH«. Na leđima je prišivena čičak traka na koju se učvršćuje oznaka »POLICIJA« izrađena od bijelog fluorescentnog materijala.

Jakna za nošenje preko zaštitne opreme izrađena je iz vatrootpornog i vodonepropusnog materijala tamno plave boje. S unutarnje strane rukava nalaze se patentni zatvarači koji omogućavaju naknadno stavljanje štitnika za ruke. Sprijeda na lijevoj i desnoj strani jakne nalaze se patentni zatvarači koji omogućavaju pristup oružju. Srednji patentni zatvarač jakne otvara se u dva smjera. Svi patentni zatvarači imaju posebno velike zatvarače (zipere) za lakše otvaranje i zatvaranje s rukavicama. Na prednjoj i stražnjoj strani jakne nalaze se proširenja (nabori) za veću komotnost. Jakna je pojačana u predjelu ramena. Dodatno ima jedan unutarnji džep. Elastični pojas jakne ima dodatno drukere za reguliranje širine. Završetak rukava je elastičan.

Hlače za nošenje preko zaštitne opreme su izrađene od vatrootpornog i vodonepropusnog materijala tamno plave boje. Unutarnja strana nogavica otvara se pomoću patentnih zatvarača koji omogućavaju naknadno stavljanje štitnika za noge. Na hlačama su fiksirane elastične naramenice (tregeri). Hlače su pojačane u predjelu koljena. Pojas hlača je djelomično elastičan i sadrži drukere za reguliranje širine hlača. Završetak nogavica je elastičan.

Komplet za nošenje oružja izrađen je sukladno opisu iz članka 4. ove Uredbe.

2.1.4. Osnovna odora Uprave za posebne poslove sigurnosti

Članak 9.

Dijelovi osnovne policijske odore policijskih službenika Uprave za posebne poslove sigurnosti su:

1. kapa sa šiltom (zimska i ljetna)

2. kapa vunena

3. hlače zimske – muške i ženske

4. hlače ljetne – muške i ženske

5. donje rublje – zimsko (muško i žensko)

6. košulja dugih rukava – muška i ženska

7. košulja kratkih rukava – muška i ženska

8. zimska jakna s kapuljačom

9. jakna

10. pulover

11. majica dugih rukava

12. majica kratkih rukava

13. čarape

14. dvodijelni kišni komplet s kapuljačom

15. visoke cipele zimske

16. visoke cipele ljetne

17. rukavice zimske

18. komplet za nošenje oružja

19. komplet za prikriveno nošenje oružja i opreme.

Pripadajući dijelovi osnovne odore policijskih službenika Uprave za posebne poslove sigurnosti su funkcionalne oznake radnih mjesta i oznake pripadnosti policijskih službenika.

Članak 10.

Opis dijelova osnovne odore Uprave za posebne poslove sigurnosti:

Kapa sa šiltom (zimska i ljetna) izrađena je sukladno opisu iz članka 4. ove Uredbe.

Kapa vunena izrađena je sukladno opisu iz članka 4. ove Uredbe.

Hlače (zimske) muške su izrađene sukladno opisu iz članka 8. ove Uredbe.

Hlače (zimske) ženske su izrađene sukladno opisu iz članka 8. ove Uredbe.

Donje rublje (zimsko), muško i žensko, izrađeno je sukladno opisu iz članka 6. ove Uredbe.

Hlače (ljetne) muške su izrađene sukladno opisu iz članka 8. ove Uredbe.

Hlače (ljetne) ženske su izrađene sukladno opisu iz članka 8. ove Uredbe.

Košulja dugih rukava muška izrađena je sukladno opisu iz članka 4. ove Uredbe, osim što je tamno plave boje i iznad lijevog prsnog džepa nema našiven nosač za značku s metalnim prstenovima. Na desnoj strani iznad džepa našivena je čičak traka za oznaku »POLICIJA – UPPS«.

Košulja dugih rukava ženska istog je izgleda kao i košulja muška, izrađena od iste tkanine, ali je strukirana pomoću ušitaka.

Košulja kratkih rukava muška izrađena je sukladno opisu iz članka 4. ove Uredbe, osim što je tamno plave boje i iznad lijevog prsnog džepa nema našiven nosač za značku s metalnim prstenovima. Na desnoj strani iznad džepa našivena je čičak traka za oznaku »POLICIJA – UPPS«.

Košulja kratkih rukava ženska istog je izgleda kao i košulja muška, izrađena od iste tkanine, ali je strukirana pomoću ušitaka.

Jakna zimska s kapuljačom izrađena je sukladno opisu iz članka 4. ove Uredbe, osim što na poklopcu lijevog gornjeg džepa nema dva metalna prstena. Na desnoj strani iznad džepa našivena je čičak traka za oznaku »POLICIJA – UPPS«.

Jakna je izrađena sukladno opisu iz članka 4. ove Uredbe, osim što iznad lijevog prsnog džepa nema nosač za značku, a na desnoj strani iznad džepa našivena je čičak traka za oznaku »POLICIJA – UPPS«.

Pulover je izrađen sukladno opisu iz članka 4. ove Uredbe, osim što je na desnoj strani u visini prsa našivena je čičak traka za oznaku »POLICIJA – UPPS«.

Majica dugih rukava izrađena je sukladno opisu iz članka 4. ove Uredbe.

Majica kratkih rukava izrađena je sukladno opisu iz članka 4. ove Uredbe.

Čarape su izrađene od pletiva tamno plave boje, jedinstvene za cijelu godinu.

Dvodijelni kišni komplet s kapuljačom izrađen je sukladno opisu iz članka 4. ove Uredbe.

Cipele visoke zimske izrađene sukladno opisu iz članka 8. ove Uredbe.

Cipele visoke ljetne izrađene sukladno opisu iz članka 8. ove Uredbe.

Rukavice zimske izrađene su sukladno opisu iz članka 4. ove Uredbe.

Komplet za nošenje oružja izrađen je sukladno opisu iz članka 4. ove Uredbe.

Komplet za prikriveno nošenje oružja i opreme sastoji se od opasača, remena hlačnjaka 35 mm, futrole za pištolj, futrole za pričuvni nabojnik, futrole za sredstva za vezivanje, futrole za teleskopsku palicu, futrole za sprej, futrole za baterijsku svjetiljku, kožne podloge za kombinirano nošenje policijske službene značke i iskaznice, te četiri držača za međusobno povezivanje. Izrađen je od kože i sintetičkog materijala (Cordure), crne boje. Kopča se glatkom plastičnom kopčom crne boje s dodatnim osiguranjem protiv otkopčavanja.

2.1.5. Dijelovi policijske odore koje zadužuju polaznici programa obrazovanja odraslih za zanimanje policajac

Članak 11.

Polaznici programa obrazovanja odraslih za zanimanje policajac zadužuju i nose dijelove osnovne policijske odore iz članka 3. točaka: 2., 4., 5., 6., 8., 9., 11., 12., 13., 14., 15., 16., 17., 19., 21., 22. i 25. ove Uredbe.

Dijelovi osnovne policijske odore koje zadužuju osobe iz stavka 1. ovog članka nemaju oznaku »POLICIJA MUP RH« na rukavima, već se na desnom rukavu nalazi oznaka policijske akademije pričvršćena čičak trakom.

Za osobe iz stavka 1. ovog članka, prilikom prvog zaduženja dijelova policijske odore počinju teći rokovi iz Popisa dijelova policijske odore s količinama zaduženja i rokovima uporabe, a ostale dijelove osnovne policijske odore zadužuju po završetku programa obrazovanja.

3. DODATNA POLICIJSKA ODORA

Članak 12.

Dodatnu policijsku odoru zadužuju i nose policijski službenici koji obavljaju poslove:

– policije

– interventne policije

– specijalne policije

– prometne policije

– protueksplozijske zaštite

– granične policije

– pomorske i riječne policije

– vodiča službenih pasa

– Uprave za posebne poslove sigurnosti

– instruktora policijskog treninga

– policije na konjima

– kriminalističke policije i Centra za forenzična ispitivanja, istraživanja i vještačenja »Ivan Vučetić«

– policijski službenici upućeni na rad u inozemstvo.

3.1. DODATNA POLICIJSKA ODORA POLICIJE

Članak 13.

Dodatnu policijsku odoru zadužuju i nose policijski službenici koji obavljaju poslove zasebnih policijskih postrojbi i biciklističkih ophodnji.

Članak 14.

Dijelovi dodatne policijske odore policijskih službenika koji obavljaju poslove zasebnih policijskih postrojbi su:

1. hlače zimske

2. hlače ljetne

Hlače zimske izrađene su sukladno opisu iz članka 8. ove Uredbe.

Hlače ljetne izrađene su sukladno opisu iz članka 8. ove Uredbe.

Članak 15.

Dijelovi dodatne policijske odore policijskih službenika koji obavljaju poslove biciklističkih ophodnji su:

1. kaciga zaštitna biciklistička

2. odijelo biciklističko

3. majica biciklistička (zimska)

4. majica biciklistička (ljetna)

5. hlače kratke

6. rukavice biciklističke

7. cipele biciklističke

8. prsluk reflektirajući

9. štitnici za koljena i laktove.

Kaciga zaštitna biciklistička je univerzalna kaciga za bicikliste, tamno plave boje s utisnutim hrvatskim grbom s prednje strane i oznakom »POLICIJA MUP RH« i natpisom »POLICIJA« s lijeve i desne strane.

Odijelo biciklističko je univerzalno biciklističko odijelo tamno plave boje. Na leđima je strojno izvezen natpis »POLICIJA«.

Majica biciklistička (zimska) je majica dugih rukava – poludolčevita, tamno plave boje, s okruglim ovratnikom. Na leđima i prsima strojno je izvezen natpis »POLICIJA«.

Majica biciklistička (ljetna) je majica kratkih rukava – tamno plave boje, s okruglim ovratnikom. Na leđima i prsima strojno je izvezen natpis »POLICIJA«.

Hlače kratke su tamno plave boje, duljine do koljena. S prednje strane su kosi džepovi. U struku je našivena pojasnica s po jednim naborom sa svake strane prednjeg dijela i s držačima za remen, a na bočnom dijelu je ugrađena elastična traka. Na bočnim stranama nogavica našivena su dva kosa džepa s poklopcima. Džepovi se zatvaraju zatvaračima ušivenim ispod poklopaca s unutarnje strane, a s vanjske strane poklopcima s dvije čičak trake. Na stražnjem dijelu, u visini sjedala našiveno je ojačanje i dva urezana džepa s poklopcima koji se zatvaraju s dvije čičak trake, Duljina nogavica porubljena je prošivom.

Rukavice biciklističke su univerzalne, crne boje, klasičnog oblika sa prstima.

Cipele biciklističke univerzalne (tenisice) su crne boje pogodne za vožnju biciklom.

Prsluk reflektirajući izrađen je od laganog materijala jarke žute boje s našivenim reflektirajućim trakama bijele boje i reflektirajućim natpisom bijele boje »POLICIJA« na prednjem i stražnjem dijelu. Krojem je prilagođen za nošenje na osnovnu policijsku odoru.

Štitnici za koljena i laktove su univerzalni štitnici za bicikliste crne boje.

3.2. DODATNA POLICIJSKA ODORA INTERVENTNE POLICIJE

Članak 16.

Dijelovi dodatne policijske odore policijskih službenika koji obavljaju poslove interventne policije su:

1. čizme gumene

2. hlače kratke

3. majica kratkih rukava (polo majica)

4. cipele brodarice

5. komplet za prikriveno nošenje oružja i opreme

6. skijaško odijelo

7. skijaška podjakna

8. skijaške rukavice

9. skijaška kaciga

10. skijaške naočale

11. rukavice s ojačanjem.

Čizme gumene, klasičnog izgleda, visokih sara, crne boje.

Hlače kratke izrađene su sukladno opisu iz članka 15. ove Uredbe.

Majica kratkih rukava (polo), svjetlo plave boje, s ovratnikom. Na leđima je strojno izvezen natpis »POLICIJA«. S prednje desne strane na prsima našivena je čičak traka za natpis oznake pripadnosti. Na oba rukava našivena je oznaka »POLICIJA MUP RH«.

Cipele brodarice su izrađene od plave kože, s đonom bijele boje.

Komplet za prikriveno nošenje oružja i opreme izrađen je sukladno opisu iz članka 10. ove Uredbe.

Skijaško odijelo sastoji se iz dva dijela – hlača na tregere i jakne.

Skijaška podjakna služi kao utopljenje za skijaško odijelo, izrađena je od flisa i kopča se zatvaračem.

Skijaške rukavice su klasične izvedbe s pojačanjima na vanjskom dijelu i termo podstavom.

Skijaška kaciga je klasičnog oblika bez vizira.

Skijaške naočale su klasične izvedbe s duplim lećama i otvorima za zrak s gornje i donje strane.

Rukavice s ojačanjem izrađene su od prirodne kože, crne boje, imaju ušivena ojačanja s vanjske strane na prstima i zglobovima te s unutarnje strane na dlanovima. Na zglobu iznad šake zatvaraju se čičak trakom.

Dijelove dodatne policijske odore iz točaka 2., 3. i 4. ovog članka zadužuju i nose policijski službenici koji obavljaju poslove ronioca.

Dijelove dodatne policijske odore iz točaka 6., 7., 8., 9. i 10. ovog članka zadužuju i nose policijski službenici koji obavljaju posebne zadaće i poslove osiguranja na skijalištima.

Komplet za prikriveno nošenje oružja i opreme iz točke 5. ovog članka zadužuju policijski službenici interventne policije koji obavljaju poslove neposredne zaštite u građanskom odijelu.

3.3. DODATNA POLICIJSKA ODORA SPECIJALNE POLICIJE

Članak 17.

Dijelovi dodatne policijske odore policijskih službenika koji obavljaju poslove specijalne policije su:

1. kombinezon zeleni

2. kombinezon crni

3. crna potkapa sa prorezima za oči i usta ljetna

4. crna potkapa sa prorezima za oči i usta zimska

5. rukavice s ojačanjem

6. bijele navlake za zimske uvjete

7. crna kapa od vjetronepropusnog materijala

8. reflektirajući prsluk

9. crna kapa sa šiltom

10. majica crna kratkih rukava

11. skijaško odijelo

12. skijaška podjakna

13. skijaške rukavice

14. skijaška kaciga

15. skijaške naočale

16. komplet za prikriveno nošenje oružja i opreme.

Dijelovi dodatne policijske odore Zrakoplovne jedinice su:

1. letačke čizme

2. letački kombinezon

3. letačka jakna kožna

4. letačka jakna zimska

5. letačko donje rublje (negorivo)

6. letačke rukavice

7. kapa sa šiltom

8. naočale letačke.

Dijelovi dodatne policijske odore policijskih službenika Ronilačkog centra Mali Lošinj su:

1. hlače kratke

2. majica kratkih rukava s ovratnikom (polo majica)

3. cipele brodarice.

Članak 18.

Kombinezon zeleni uobičajene je izvedbe, s većim brojem džepova koji se kopčaju s patent zatvaračima. Iznad desnog džepa našivena je čičak traka za natpis »SPECIJALNA POLICIJA«, a iznad lijevog džepa našivena je čičak traka za oznaku radnog mjesta. Na oba rukava u visini ramena našivena je čičak traka za oznake pripadnosti Specijalnoj policiji.

Kombinezon crni izrađen je od negorivog materijala, crne boje, s ojačanjima na laktovima, koljenima i stražnjici. Na vrhovima rukava i nogavica ušivena je gumena traka. Na kombinezonu je ušiven veći broj džepova koji se zatvaraju patent zatvaračima. Na leđima i ispod pazuha ušivene su elastične trake koje drže kombinezon pripijen uz tijelo. Na leđima ušivena je čičak traka za natpis »SPECIJALNA POLICIJA«. Na oba rukava u visini ramena ušivena je čičak traka za oznake pripadnosti Specijalnoj policiji. Iznad desnog džepa ušivena je čičak traka za natpis »SPECIJALNA POLICIJA«, a iznad lijevog džepa ušivena je čičak traka za oznaku radnog mjesta.

Crna potkapa s prorezima za oči i usta (ljetna) izrađena je od pamučnog končanog materijala, sitno-mrežastog tkanja, crne boje, ima proreze za oči i usta, napravljena je tako da prekiva glavu i vrat.

Crna potkapa sa prorezima za oči i usta (zimska) izrađena je od pamučne tkanine crne boje, ima proreze za oči i usta, napravljena je tako da prekiva glavu i vrat.

Rukavice (ojačane) izrađene su od prirodne kože, crne boje, imaju ušivena ojačanja sa vanjske strane na prstima i zglobovima te s unutarnje strane na dlanovima. Na zglobu iznad šake zatvaraju se čičak trakom.

Bijele navlake (za zimske uvjete) izrađene su od sintetičkog vodonepropusnog materijala, bijele boje. Navlake su dvodijelne, komplet sačinjava hlače i jaknu. Hlače su uobičajenog šireg kroja bez džepova s ušivenom gumenom trakom na kraju nogavica. U dijelu struka ušivena je vezica za zavezivanje hlača. Jakna je uobičajenog širokog kroja, s ušivenom kapuljačom i ušivenim džepom s lijeve strane u visini prsa. Na sredini jakne, s prednje strane, ušiven je patent zatvarač bijele boje. Na donjem obrubu ušivena je vezica za zavezivanje jakne.

Crna kapa izrađena je od debljeg vjetronepropusnog materijala, crne boje, s mogućnošću pokrivanja uha.

Reflektirajući prsluk izrađen je laganog materijala, jarke boje (narančaste ili žute), s našivenim reflektirajućim trakama bijele boje i, na leđima, reflektirajućim natpisom »SPECIJALNA POLICIJA« bijele boje.

Crna kapa sa šiltom je s vezenim grbom pripadnosti jedinice.

Majica crna kratkih rukava klasičnog je oblika, izrađena iz glatkog jednoležišnog pamučnog pletiva, obrub vratnog izreza izrađen je iz dvostrano desnog pletiva ojačanog elastičnom niti. Na leđima se nalazi natpis »SPECIJALNA POLICIJA« otisnut slovima žute boje, a na rukavima su oznake specijalne policije »MAČ I MUNJA«.

Skijaško odijelo je izrađeno sukladno opisu iz članka 16. ove Uredbe.

Skijaška podjakna je izrađena sukladno opisu iz članka 16. ove Uredbe.

Skijaške rukavice su izrađene sukladno opisu iz članka 16. ove Uredbe.

Skijaška kaciga je izrađena sukladno opisu iz članka 16. ove Uredbe.

Skijaške naočale su izrađene sukladno opisu iz članka 16. ove Uredbe.

Komplet za prikriveno nošenje oružja i opreme izrađen je sukladno opisu iz članka 10. ove Uredbe.

Letačke čizme izrađene su od kože, crne boje. Vezuju se na prednjoj strani te imaju metalni patent zatvarač na unutarnjoj strani.

Letački kombinezon izrađen je od negorivog materijala, zelene ili plave boje. Sva vezivanja izrađena su od metalnih kopči ili steznika na čičak. Na lijevom rukavu u visini nadlaktice nalazi se džep s preklopom za olovke. Na desnoj nogavici u visini natkoljenice nalazi se džep za svjetiljku ili nož. Na oba rukava, u visini ramena, našivena je čičak traka za oznake pripadnosti Specijalnoj policiji. Iznad desnog i lijevog džepa u visini prsiju našivena je čičak traka za oznaku jedinice i radnog mjesta. Na lijevom džepu na prsima našivena je čičak traka za grb Zrakoplovne jedinice.

Letačka jakna kožna izrađena je od kože, smeđe boje. Završeci na rukavima i struku jakne izrađeni su od vunenog pletiva. Na prednjoj strani su dva vodoravna džepa sa preklopima ispod kojih su kosi urezani džepovi. Ovratnik je na preklop. Na oba rukava u visini ramena našivena je čičak traka za oznake Specijalne policije. Na desnoj i lijevoj strani u visini prsiju našivena je čičak traka za oznaku Jedinice i radnog mjesta.

Letačka jakna zimska izrađena je od negorivog materijala (vanjska i unutarnja postava), zelene boje. Sva kopčanja i preklopi ostvaruju se metalnim patent zatvaračima. Na lijevom rukavu u visini nadlaktice nalazi se džep sa preklopom za olovke. Na oba rukava u visini ramena našivena je čičak traka za oznake pripadnosti Specijalnoj policiji. Na desnoj i lijevoj strani u visini prsiju našivena je čičak traka za oznaku Jedinice i radnog mjesta. Jakna štiti od izlaganja vanjskih utjecaja na niskim temperaturama.

Letačko donje rublje (negorivo) izrađeno je od negorivog materijala u zelenoj ili plavoj boji. Sastoji se od: potkošulje dugih rukava, gaća dugih i čarapa.

Letačke rukavice izrađene su od negorivog materijala u zelenoj boji sa kožnim ojačanjima na dlanovima i prstima.

Kapa sa šiltom izrađena je od pamuka u zelenoj ili crnoj boji s izvezenim grbom pripadnosti jedinici.

Naočale letačke su metalne sa zelenim lećama, kapljičnog oblika.

Hlače kratke izrađene su sukladno opisu iz članka 15. ove Uredbe, osim što su zelene boje.

Majica kratkih rukava s ovratnikom (polo majica) je pamučna, zelene boje, s ovratnikom. Na leđima je strojno izvezen natpis »POLICIJA«. S prednje desne strane na prsima našivena je čičak traka za natpis »SPECIJALNA POLICIJA«, a s lijeve strane na prsima našivena je čičak traka za oznake radnih mjesta. Na oba rukava prišivene su oznake specijalne policije.

Cipele brodarice su izrađene sukladno opisu iz članka 16. ove Uredbe, samo su izrađene od zelene kože.

Dijelove dodatne policijske odore iz točaka 11., 12., 13., 14. i 15. ovog članka zadužuju i nose policijski službenici koji obavljaju posebne zadaće i poslove osiguranja na skijalištima.

Komplet za prikriveno nošenje oružja i opreme iz točke 16. ovoga članka zadužuju policijski službenici specijalne policije koji obavljaju poslove neposredne zaštite u građanskom odijelu.

3.4. DODATNA POLICIJSKA ODORA PROMETNE POLICIJE

Članak 19.

Dodatna policijska odora policijskih službenika koji obavljaju poslove prometne policije je:

1. prsluk reflektirajući

2. navlaka za kapu

3. bijelo narukavlje

4. reflektirajuće narukavlje

5. bijele rukavice

6. kombinezon

7. čizme gumene.

Prsluk reflektirajući izrađen je od laganog materijala jarke žute boje s našivenim reflektirajućim trakama bijele boje i reflektirajućim natpisom bijele boje »POLICIJA« na prednjem i stražnjem dijelu. Krojem je prilagođen za nošenje na osnovnu policijsku odoru.

Navlaka za kapu bijele je boje, izrađena od lagane tkanine oblika koji je prilagođen za navlačenje na službenu kapu.

Reflektirajuće narukavlje izrađeno je od lagane tkanine na koju su po dužini prišivene trake od reflektirajućeg materijala, oblikom prilagođenim za navlačenje na oba rukava odore.

Bijele rukavice izrađene su od laganog materijala klasičnog kroja s prstima.

Kombinezon je izrađen sukladno opisu iz članka 8. ove Uredbe, samo što su na ramenima našiveni držači za naramenice za funkcionalne oznake radnih mjesta, a iznad lijevog džepa umjesto čičak trake našiven je nosač za značku s metalnim prstenovima.

Čizme gumene su izrađene sukladno opisu iz članka 16. ove Uredbe.

Policijski službenici prometne policije koji obavljaju očevide prometnih nesreća zadužuju dijelove dodatne policijske odore iz točaka 6. i 7. ovog članka.

Članak 20.

Dijelovi dodatne policijske odore policijskih službenika koji obavljaju poslove prometne policije na motociklu su:

1. odijelo motorističko (dvodijelno)

2. kaciga motoristička

3. čizme motorističke

4. rukavice motorističke (zimske i ljetne)

5. zaštitni pojas za lumbalni dio kralježnice

6. potkapa (zimska)

7. majica kratkih rukava.

Odijelo motorističko izrađeno je od vodonepropusnog i vjetronepropusnog laminiranog materijala sa vodonepropusnom i paropropusnom membranom, uz obaveznu višeslojnu podstavu sa CE štitnicima na ramenima, leđima, laktovima, kukovima i koljenima. Sastoji se od jakne i hlača. Jakna je reflektirajuće boje s horizontalnim reflektirajućim trakama. Jakna je dužine ispod remena hlača te ima odvojivu termo podstavu, povišeni ovratnik s mogućnošću kopčanja, minimalno dva vanjska te jedan unutarnji džep. S lijeve strane prednjice jakne ispod reflektirajuće trake, kao i na leđima, je natpis »POLICIJA«, izrađen od reflektirajućih slova bijele ili sive boje. Hlače su crne boje, izrađene od istog materijala kao i jakna, s više odvojivih utopljenja, te minimalno dva džepa. Hlače u struku imaju patent zatvarač kojim se pričvršćuju s jaknom, a na koji se može pričvrstiti plastron s tregerima. Na obje nogavice s vanjske strane prišivena je reflektirajuća traka bijele ili sive boje.

Kaciga motoristička je klasična preklopna kaciga bijele boje, s vizirom i ugrađenim sustavom za radio komunikaciju.

Čizme motorističke su izrađene od vodonepropusnog i paropropusnog materijala, uz mogućnost plastičnih elemenata, vodonepropusne su minimalno 50%, sa štitnicima na peti i prstima, a kopčaju se patentnim zatvaračem i čičkom koji ne smiju smanjivati fleksibilnost i udobnost.

Rukavice motorističke (zimske i ljetne). Motorističke rukavice ljetne izrađene su od neoprena, tekstila ili drugog laganog materijala, a kopčaju se na čičak te imaju kožna pojačanja na dlanu. Motorističke rukavice zimske izrađene su od kože, sa štitnicima od karbona ili plastike na prstima i kožnim pojačanjima na dlanovima te su minimalno 50% vodonepropusne i duže su od ljetnih rukavica kako bi u njih stao rukav jakne te imaju vezicu ili čičak za podešavanje na zglobu.

Zaštitni pojas za lumbalni dio kralježnice (tzv. »bubrežnjak«) izrađen je od perforirane tkanine, uz mogućnost plastičnih elemenata, s mogućnošću reguliranja opsega, a kopča se na čičak.

Potkapa (zimska) s prorezima za oči i usta, izrađena je od pamučne tkanine crne ili tamnoplave boje, napravljena je tako da prekiva glavu i vrat.

Majica kratkih rukava izrađena je sukladno opisu iz članka 8. ove Uredbe.

Članak 21.

Dijelovi dodatne policijske odore policijskih službenika koji obavljaju poslove presretača mobilne jedinice prometne policije i mobilne jedinice za provedbu nadzora državne granice su:

1. jakna

2. prsluk

3. torbica s kompletom džepova

4. rukavice taktičke

5. komplet za prikriveno nošenje oružja i opreme

6. majica kratkih rukava.

Jakna taktička, topla i lagana sa svojstvima membrane, paropropusna i vodonepropusna, malo kraća s elastičnom vrpcom u predjelu struka. Kapuljača je smještena u ovratnik, a ima mogućnost učvršćivanja ispod vrata s drukerima te zatezanja otvora za lice elastikom i stoperima. Jakna se zatvara patent zatvaračem. Na vanjskoj strani jakne nalaze se po dva kosa donja džepa. U predjelu prsa su dva dupla gornja džepa na kojima je čičak traka za oznaku »POLICIJA«. Po jedan džep je na rukavima. Svi džepovi se zatvaraju patent zatvaračem. Na donjem leđnom dijelu je manji uspravni džep. Na gornjem leđnom dijelu je veliki horizontalni džep u kojem je umetak sa čičak trakom za natpis »POLICIJA«, otisnut velikim slovima radi bolje vidljivosti. Površine za oznake mogu se držati sakrivene i samo po potrebi izvući da su vidljive. Na bočnim dijelovima jakne do ispod pazuha ušiven je patent zatvarač radi lakšeg pristupa oružju. Unutarnje utopljenje je od flisa i može se nositi posebno.

Prsluk je mrežast, dizajniran tako da omogućava policijskom službeniku u građanskom odijelu nošenje taktičke i druge opreme na udoban i pouzdan način. Posebno je namijenjen za policijske službenike na poslovima osiguranja, pratnje i poslova posebne namjene. Izrađen je od mrežastog materijala te osigurava nesmetanu cirkulaciju zraka. Prsluk je iznimno lagan te omogućava neprimjetno postavljanje ispod bilo koje vrste civilne odjeće. Na prednjoj strani su ušivena 2 panela finog čička koji korisniku omogućavaju razmještanje futrola i džepova po želji. Veličina je univerzalna, a regulira se čičak trakama na leđnom dijelu te s dvije kopče i dva regulatora na prednjem dijelu koje se spajaju na remen ili opasač. Kopčanje na prednjem dijelu je izvedeno tako da se prsluk može nositi uz otkopčani sako ili jaknu, bez da se primijeti nošenje prsluka i opreme. Na naramenicama su ušiveni dijelovi čička za postavljanje oznaka. Kao standardna oprema prsluka dolazi futrola za pričuvni nabojnik, futrola za radio, futrola za teleskopsku palicu i futrola za sredstva za vezivanje.

Torbica s kompletom džepova, set džepova se sastoji od 5 dijelova te uključuje univerzalnu futrolu za pištolj, futrolu za sredstva za vezivanje, futrolu za teleskopsku palicu, dvostruku futrolu za pričuvni nabojnik te futrolu za taktičku lampu.

Rukavice taktičke su namijenjene za upotrebu pri korištenju svih vrsta oružja, za rad u vrlo teškim uvjetima te rukovanje opremom. Izrađene su od materijala vrlo visoke gustoće koji osigurava normalno kretanje prstiju. U predjelu dlana su ojačane posebnim materijalima što osigurava podnošenje visokih sila trenja, elastičnost i maksimalnu udobnost pri nošenju. U materijal su ugrađena antistatička ugljična vlakna koja osiguravaju sigurnost pri rukovanju eksplozivima, gorivom ili električnim uređajima. U predjelu zgloba zatvara šaku širokom elastikom i čičkom. Materijal ugrađen na vrhove prstiju osigurava osjetljivost na dodir.

Komplet za prikriveno nošenje oružja i opreme izrađen je sukladno opisu iz članka 10. ove Uredbe.

Majica kratkih rukava izrađena je sukladno opisu iz članka 8. ove Uredbe.

3.5. DODATNA POLICIJSKA ODORA POLICIJSKIH SLUŽBENIKA KOJI OBAVLJAJU POSLOVE PROTUEKSPLOZIJSKE ZAŠTITE

Članak 22.

Dijelovi dodatne policijske odore policijskih službenika koji obavljaju poslove protueksplozijske zaštite su:

1. kombinezon

2. čizme gumene

3. rukavice radne

4. kuta radna

5. cipele visoke ljetne

6. hlače (ljetne i zimske).

Kombinezon je izrađen sukladno opisu iz članka 19. ove Uredbe.

Čizme gumene su izrađene sukladno opisu iz članka 16. ove Uredbe.

Rukavice radne su platnene s pojačanim dlanom, s prstima.

Kuta radna klasičnog je kroja, plave boje, sa skrivenim kopčanjem na gumbe i s najmanje tri džepa našivena na prednjoj strani kute.

Cipele visoke ljetne (gležnjače) izrađene su sukladno opisu iz članka 8. ove Uredbe.

Hlače (ljetne i zimske) izrađene su sukladno opisu iz članka 8. ove Uredbe.

3.6. DODATNA POLICIJSKA ODORA GRANIČNE POLICIJE

Članak 23.

Policijski službenici granične policije koji obavljaju poslove zaštite državne granice, prekograničnog kriminaliteta i mobilne jedinice za provedbu nadzora državne granice kao dodatnu odoru zadužuju i nose kombinezon opisan u članku 19. ove Uredbe te majicu kratkih rukava i visoke cipele ljetne opisane u članku 8. ove Uredbe.

Policijski službenici granične policije koji poslove iz stavka 1. ovog članka obavljaju na motociklu zadužuju i nose dijelove dodatne odore propisane člankom 20. ove Uredbe.

Članak 24.

Dijelovi dodatne policijske odore pomorske i riječne policije su:

1. hlače kratke

2. majica kratkih rukava s ovratnikom (polo majica)

3. cipele brodarice

4. kombinezon

5. zaštitno kišno odijelo

6. cipele visoke ljetne.

Hlače kratke izrađene su sukladno opisu iz članka 15. ove Uredbe.

Majica kratkih rukava s ovratnikom (polo majica) izrađena je sukladno opisu iz članka 14. ove Uredbe, samo što je s prednje desne strane na prsima našivena čičak traka za natpis »GRANIČNA POLICIJA«, a s lijeve strane na prsima nalazi se značka za oznaku granične policije.

Cipele brodarice izrađene su sukladno opisu iz članka 16. ove Uredbe.

Kombinezon je izrađen sukladno opisu iz članka 19. ove Uredbe.

Zaštitno kišno odijelo je kišno odijelo uobičajene izvedbe, izrađeno od vodonepropusne sintetičke tkanine, reflektirajuće boje. Sastoji se od jakne s kapuljačom i hlača s naramenicama. S prednje desne strane jakne na prsima našivena je čičak traka za natpis »GRANIČNA POLICIJA«. Na oba rukava prišivena je oznaka »POLICIJA MUP RH«. Na leđima je prišivena čičak traka za natpis »POLICIJA«. Jakna se kopča zatvaračem i kopčama i steže trakom u struku i na duljini. S prednje strane u visini bokova nalaze se dva džepa s poklopcima. Na rukavima i ovratniku našivena je reflektirajuća traka bijele boje. Hlače su uobičajenog kroja bez džepova, s tregerima.

Cipele visoke ljetne izrađene su sukladno opisu iz članka 8. ove Uredbe.

3.7. DODATNA POLICIJSKA ODORA ZA VODIČE SLUŽBENIH PASA

Članak 25.

Dijelovi dodatne policijske odore za vodiče službenih pasa su:

1. kombinezon

2. čizme gumene

3. visoke cipele ljetne.

Kombinezon je izrađen sukladno opisu iz članka 8. ove Uredbe.

Čizme gumene su izrađene sukladno opisu iz članka 16. ove Uredbe.

Visoke cipele ljetne izrađene sukladno opisu iz članka 8. ove Uredbe.

3.8. DODATNA POLICIJSKA ODORA UPRAVE ZA POSEBNE POSLOVE SIGURNOSTI

Članak 26.

Dodatna policijska odora policijskih službenika koji obavljaju poslove u Upravi za posebne poslove sigurnosti su:

1. kombinezon (tamno plavi)

2. beretka.

Kombinezon je izrađen sukladno opisu iz članka 19. ove Uredbe, osim što nema nosač za značku s metalnim prstenovima iznad lijevog džepa.

Beretka je plave boje, klasičnog oblika, sa strojno izvezenim hrvatskim grbom na zrakastoj podlozi i lovorovom vijencu zlatne boje.

Policijski službenici Uprave za posebne poslove sigurnosti koji poslove obavljaju na motociklu zadužuju dijelove dodatne policijske odore iz članka 20. ove Uredbe.

3.9. DODATNA POLICIJSKA ODORA POLICIJSKIH SLUŽBENIKA KOJI OBAVLJAJU POSLOVE INSTRUKTORA POLICIJSKOG TRENINGA

Članak 27.

Dodatna policijska odora policijskih službenika koji obavljaju poslove instruktora policijskog treninga:

1. kombinezon

2. dvodijelni kišni komplet s kapuljačom

3. visoke cipele ljetne.

Kombinezon je izrađen sukladno opisu iz članka 8. ove Uredbe.

Dvodijelni kišni komplet je izrađen sukladno opisu iz članka 4. ove Uredbe.

Visoke cipele ljetne izrađene sukladno opisu iz članka 8. ove Uredbe.

3.10. DODATNA POLICIJSKA ODORA POLICIJSKIH SLUŽBENIKA KOJI POSLOVE OBAVLJAJU NA KONJU

Članak 28.

Dodatna policijska odora policijskih službenika koji svoje poslove obavljaju na konju:

1. jahaće hlače

2. jahaća kaciga

3. jahaća obuća (jahaće čizme ili cipele sa čepsama)

4. rukavice sa gumenim stoperom

5. zaštitni prsluk.

Jahaće hlače su pripijene uz tijelo. Pojačane u predjelu sjedala i unutarnje strane nogavica do potkoljenice.

Jahaća kaciga pokriva gornji dio glave, učvršćuje se podbradnjakom.

Jahaće čizme su od kože, visokih sara. Zatvarač se nalazi na stražnjem dijelu čizme.

Cipele sa čepsama su obične niske cipele sa petom, kojima se dodaje zaštitni dio na potkoljenice (čepse).

Rukavice sa gumenim stoperom su lagane pamučne rukavice sa gumenim dijelom na dlanu protiv klizanja.

Zaštitni prsluk napravljen je od čvrstog materijala s dodatnom sigurnosnom kopčom.

3.11. DIJELOVI POLICIJSKE ODORE KOJE ZADUŽUJU POLICIJSKI SLUŽBENICI KOJI SE UPUĆUJU NA RAD U INOZEMSTVO

Članak 29.

Policijski službenici koji se upućuju na rad u inozemstvo zadužuju i nose dijelove osnovne policijske odore iz članka 3. točaka: 3., 4., 5., 6., 8., 9., 11., 12., 13., 14., 15., 16., 17., 19., 22., 23., 24. i 25. ove Uredbe.

Policijski službenici iz stavka 1. ovog članka zadužuju i nose još i polo majicu kratkih rukava iz članka 24. te dijelove svečane odore policije iz članka 33. ove Uredbe.

Prema potrebi odnosno ovisno o tome u koju državu se upućuju u međunarodne mirovne misije, policijski službenici zadužuju i nose dijelove osnovne odore interventne policije iz članka 7. točaka 5., 7. i 17. ove Uredbe.

Košulje, jakne, puloveri i polo majice kratkih rukava koje zadužuju i nose policijski službenici iz ovog članka imaju našivene oznake »POLICIJA MUP RH« na desnom rukavu, a ispod te oznake našivena je zastava Republike Hrvatske ispod koje je natpis »CROATIA«.

S obzirom na specifičnosti pojedine misije te klimatske i druge uvjete, policijski službenici mogu zadužiti i nositi dodatne specifične dijelove odore primjerene za rad u pojedinim specijaliziranim jedinicama i na posebnim poslovima (posebne hlače i košulje primjerene za tropske klimatske uvjete i slično).

3.12. DIJELOVI POLICIJSKE ODORE KOJE ZADUŽUJU POLICIJSKI SLUŽBENICI KOJI OBAVLJAJU POSLOVE KRIMINALISTIČKE POLICIJE I CENTRA ZA FORENZIČNA ISPITIVANJA, ISTRAŽIVANJA I VJEŠTAČENJA »IVAN VUČETIĆ«

Članak 30.

Policijski službenici kriminalističke policije zadužuju komplet za prikriveno nošenje oružja i pričuvnog nabojnika.

Komplet za prikriveno nošenje oružja i pričuvnog nabojnika, s mogućnošću nošenja ispod pazuha ili na remenu hlača, izrađen je od kože ili prošivene kordure, a pripadajući dio kompleta je i futrola za nošenje sredstava za vezivanje.

Članak 31.

Dijelovi policijske odore policijskih službenika kriminalističke policije te policijskih službenika Centra za forenzična ispitivanja, istraživanja i vještačenja »Ivan Vučetić« koji obavljaju poslove očevida su:

1. kapa sa šiltom

2. kombinezon

3. prsluk

4. dvodijelni kišni komplet s kapuljačom

5. čizme gumene

6. cipele visoke (gležnjače)

7. čizme ribarske.

Kapa sa šiltom sukladna je opisu iz članka 4. ove Uredbe.

Kombinezon sukladan je opisu iz članka 8. ove Uredbe.

Prsluk je tamno plave boje i kopča se zatvaračem. Na leđima je bijelim slovima otisnut natpis »POLICIJA«. Na prednjici na spoju lijeve i desne strane i na donjem dijelu prsluka našivena je reflektirajuća traka bijele boje.

Dvodijelni kišni komplet s kapuljačom sukladan je opisu iz članka 4. ove Uredbe.

Čizme gumene sukladne su opisu iz članka 16. ove Uredbe.

Cipele visoke (gležnjače) sukladne su opisu iz članka 4. ove Uredbe.

Čizme ribarske su izrađene od gume, crne boje, visokih sara (do prepona).

Članak 32.

Policijski službenici kriminalističke policije koji obavljaju poslove vodiča službenog psa za detekciju droga zadužuju dijelove dodatne policijske odore propisane u članku 25. ove Uredbe.

4. SVEČANA ODORA POLICIJE

Članak 33.

Dijelovi svečane odore policije su:

1. kapa muška svečana

2. šešir ženski

3. sako (muški i ženski)

4. hlače muške

5. suknja

6. cipele svečane (muške i ženske)

7. košulja svečana bijela kratkih rukava (muška i ženska)

8. košulja svečana bijela dugih rukava (muška i ženska)

9. kravata svečana

10. marama svečana

11. čarape (muške i ženske)

12. remen (muški i ženski)

13. igla za kravatu

14. nosač za zamjenice odlikovanja

15. funkcionalne oznake radnih mjesta.

Muška kapa svečana izrađena je od tkanine tamno plave boje i ovalnog je oblika. Štitnik kape s gornje strane presvučen je osnovnom tkaninom na koji je strojno izvezen hrvatski troplet s hrastovim lišćem i žirom, zlatnim/srebrnim koncem, a donji dio štitnika je od umjetne kože. Podbradnjak kape ispleten je srebrnim/zlatnim nitima, te je na kraju spojen i za kapu pričvršćen s dva ukrasna zlatna/srebrna gumba sa stiliziranom oznakom »RH«. Pasica kape izrađena je od specijalnog materijala koji je otporan na savijanje i vlagu. Na pasicu s vanjske strane stavlja se ukrasna traka u crnoj boji. U obod kape s unutarnje strane dolazi čelična žica koja kapi daje pravilan oblik, a s vanjske strane ušiven je paspul srebrne/zlatne boje. Na sredini prednjeg dijela kape našiven je grb, strojno izvezen zlatnim/srebrnim koncem.

Ženski šešir je tamno plave boje klasičnog okruglog oblika s obodom. Stražnji dio oboda je visoko uzdignut. Na prednjoj strani šešira u sredini nalazi se policijska metalna oznaka ispod koje je pričvršćena traka sa stiliziranim pleterom žute boje.

Muški sako je tamno plave boje, dvorednog kopčanja sa reverima, kopča se s 3+3 gumba, sa stiliziranom oznakom »RH« u zlatnoj/srebrnoj mat boji i jednim unutarnjim gumbom na podstavi. Na prednjem dijelu su dva ušitka i dva donja urezana džepa s letvicom. Na leđnom dijelu je izrađen jedan rasporak. Iznad duljine lijevog i desnog rukava našivene su dvije trake crne mat boje. Na desnom rukavu u gornjem dijelu, našivena je oznaka »POLICIJA MUP RH«. Na ramenu sakoa prišiveni su tuneli za funkcionalne oznake radnih mjesta, a koje su izrađene od čvrstog materijala istog izgleda kao i sako, te koje se kopčaju gumbom sa stiliziranom oznakom »RH«. S unutarnje strane, na podstavi, nalazi se po jedan paspulirani džep u visini prsa. Na lijevoj unutarnjoj strani nalaze se i dva mala džepa. Na revere sakoa sa svake strane našivena je, zlatna/srebrna vezena, okrugla oznaka »MUP RH«.

Ženski sako je istog izgleda kao i muški sako, ali je strukiran pomoću ušitaka. Na unutarnjoj lijevoj strani na podstavi nalazi se jedan urezani prsni džep s dva paspula od osnovne tkanine.

Muške hlače su tamno plave boje, na prednjoj strani nogavica su dva kosa džepa. Na stražnjem desnom dijelu je ušiveni paspulirani džep s dva paspula, koji se kopča gumbom. Na prednjoj strani u pojasu hlače imaju po dva nabora sa svake strane. Rasporak se kopča sa gumbima, a na pojasnici je produžetak u špic, rupica i gumb. S unutarnje strane pojasnice nalazi se metalna kopča i jedan unutarnji gumb koji se kopča pomoću ušivenog produžetka u desnoj strani rasporka. Na pojasnici su našiveni držači za remen. Preko šava sa strane, cijelom dužinom hlača sa vanjske strane nalazi se ukrasna traka crne mat boje.

Suknja je ravnog kroja s povišenim strukom s unutarnjom pojasnicom i po jednim ušitkom u pojasu na prednjem i stražnjem dijelu suknje. Suknja je podstavljena. Ima rasporak na stražnjem dijelu. Kopča se plastičnim skrivenim zatvaračem i šlingicom i gumbom, na unutarnjoj strani pojasnice. Na suknju, u visini struka, našiveni su držači remena.

Svečane cipele (muške) izrađene su od prirodne kože, crne boje.

Svečane cipele (ženske) izrađene su od prirodne kože, crne boje, modela klasične salonke sa nižom potpeticom.

Košulja svečana bijela kratkih rukava (muška i ženska) klasičnog je kroja, s dva džepa s poklopcima. Na ramenima su prišiveni držači za naramenice s funkcionalnim oznakama radnih mjesta. Na oba rukava prišivena je oznaka »POLICIJA MUP RH«.

Košulja svečana bijela dugih rukava (muška i ženska) klasičnog je kroja, s jednim džepom bez poklopca.

Svečana kravata izrađuje se u tkanom vezu, tamno plave boje sa stiliziranim znakom MUP-a žute boje, na vezanje.

Svečana marama izrađuje se u tkanom vezu, tamno plave boje sa stiliziranim znakom MUP-a žute boje.

Čarape muške izrađene su od singl pletiva, crne su boje.

Čarape ženske – najlon, tamno plave boje.

Remen je izrađen od crne kože s metalnom zlatnom/srebrnom kopčom s reljefno utisnutom oznakom »RH« okruženom hrvatskim tropletom.

Igla za kravatu je zlatne/srebrne boje, izrađena je od metala. Na sredini igle nalazi se znak »MUP RH«.

Nosač zamjenica i odlikovanja izrađen je od lima.

Članak 34.

Policijski službenici koji obavljaju poslove Specijalne policije zadužuju i nose svečanu odoru iz članka 33. ove Uredbe, samo umjesto kape muške svečane zadužuju beretku, a na muškom sakou iz članka 33. ove Uredbe, na lijevom rukavu našivena je oznaka Specijalne policije.

Beretka je crne boje. Na sredini prednjeg dijela beretke s lijeve strane našiven je grb Republike Hrvatske, strojno izvezen zlatnim koncem na podlozi od crne čoje.

Članak 35.

Dijelovi svečane policijske odore policijskih službenika koji u sklopu protokolarnih aktivnosti obavljaju poslove pratnje državnih dužnosnika na visokoj razini, na motociklu, su:

1. svečana motoristička jakna

2. svečane motorističke hlače

3. beretka

4. svečani motoristički remen

5. svečane motorističke rukavice.

Članak 36.

Svečana motoristička jakna je blago strukirana, s pasicom i klasičnim rukavom, od bijele juneće kože, ukrašena pleterom na ramenu i končanom pletenom trakom u istoj boji zlata. Od lijevog ramena prema prednjoj strani i kružno ispod ruke na lijevo rame trake završavaju resicama u slobodnom padu. Rukav klasičan, s našivenom oznakom »POLICIJA MUP RH« 5 cm od kugle rukava. Rukav završava patent zatvaračem 15 cm dužine. Prednjica jakne dijagonalno je rezana od ramena, šire prema pasici, a uže u odnosu na prednju stranu, ukrašena s 4 x 2 metalna gumba, ukrašena oznakom »MUP RH«. Na duljini pasica širine 7 cm i dva držača za remen od kontrast kože. Funkcija kopčanja riješena je čičak trakom po cijeloj duljini prednjeg dijela širine 2 cm i patent zatvaračem. Ovratnik je samostojeći, podložen s vatelinom, prošiven po sredini, na prednjoj strani po sredini kopča se čičak trakom koja je dijagonalno prošivena. Na ramenu širi pleter koji ulazi u sastav vratnog izreza, a završava kopčanjem na ramenu. Prošivi prednjeg dijela su 2 plus 6 mm (dupli). Leđa iz dva dijela su razlijepljena po sredini, a sastav rukava prošiven. Unutarnji dio jakne izrađen od pamučne podstave s ugrađenim džepom na desnom prsnom dijelu. Preklop širine 1,2 cm, dužine 15 cm na sredini zatvoren čičak trakom dužine 3,5 cm, a širine 1 cm. Na proširenom donjem dijelu pasice nalazi se razdjeljivi zatvarač, kojim se jakna spaja sa hlačama položen 10 cm od ruba.

Svečane motorističke hlače su klasičnog dubljeg kroja s pojasnicom, od juneće nape tamno plave boje. Na prednjoj strani, po sredini nalazi se rasporak s patent zatvaračem i drukerom na pojasnici. Pojasnica je širine 6 cm sa 5 držača za remen. Na sastav tijela i pojasnice našiven je razdjeljivi zatvarač i preko njega traka širine 1,5 cm. U prednjem dijelu koljena kružni prorezi s podmetnutom spužvom kao pojačanje. Hlače završavaju dužim dijelom na kojem je ušivena elastična guma širine 2 cm i ugrađen zatvarač na sastav u koraku, taj dio ulazi u čizmu. Unutarnji dio hlača je od mrežaste tkanine, u leđni dio hlača od 10 cm od struka ugrađen je elastični materijal koji ima funkciju da sjedalo bude rastezljivo odnosno udobnije za sjedenje. Prošivi su 0,2 cm. Dužine su porubljene 1,2 cm.

Beretka odgovara opisu beretke iz članka 8. ove Uredbe.

Svečani motoristički remen – crne je boje, kožni s metalnom kopčom zlatne boje na kojoj je reljefno utisnuta oznaka RH okružena hrvatskim tropletom.

Svečane motorističke rukavice – izrađene su od crne kože, klasičnog oblika s prstima i našivenim bijelim produžetkom do visine polovice podlaktice.

Članak 37.

Policijski službenici koji obavljaju poslove u počasnom vodu zadužuju dijelove svečane policijske odore iz članka 33. ove Uredbe, samo sa sljedećim razlikama:

Čizme visoke su crne kožne sa sarama do koljena. Hlače svečane se stavljaju u čizme.

Remen svečani je crni kožni sa srebrnom/zlatnom kopčom, na kojoj se nalazi znak RH. Nosi se preko sakoa.

Rukavice bijele izrađene su od laganog materijala klasičnog kroja s prstima.

5. ZADUŽENJE I ZAMJENA OSNOVNE, DODATNE I SVEČANE ODORE TE GRAĐANSKOG ODIJELA

Članak 38.

Osoba koja se prima u policiju za obavljanje poslova policijskog službenika ili se raspoređuje na radno mjesto policijskog službenika, zadužuje osnovnu policijsku odoru.

Osnovnu policijsku odoru ne zadužuje osoba koja će poslove policijskog službenika obavljati isključivo u građanskom odijelu.

Građansko odijelo iz stavka 2. ovog članka čini komplet odjeće i obuće čiju količinu i vrstu te uvjete pod kojima se ostvaruje pravo na građansko odijelo utvrđuje ministar unutarnjih poslova.

Osobama iz stavka 2. ovog članka Ministarstvo unutarnjih poslova, jednom godišnje, nabavlja komplet odjeće koja čini građansko odijelo.

Članak 39.

Policijski službenici zadužuju osnovnu i dodatnu policijsku odoru prema Popisu dijelova policijske odore s količinama za zaduženje i rokovima uporabe (u daljnjem tekstu: Popis), koji je tiskan uz ovu Uredbu i njezin je sastavni dio.

Prilikom prvog zaduženja policijske odore, odnosno prilikom prve nabave dijelova policijske odore, policijskom službeniku otvara se osobni karton zaduženja.

Nadležne stručne službe Ministarstva, sukladno posebnim propisima, kontinuirano kontroliraju kvalitetu dijelova policijske odore koje isporučuju dobavljači.

Članak 40.

Policijski službenici Uprave za posebne poslove sigurnosti koji službu obavljaju u građanskom odijelu ne zadužuju osnovnu odoru već za potrebe operativno taktičke obuke, radnji s vozilima i obuke borbeno situacijskog gađanja, po odobrenju ravnatelja Uprave za posebne poslove sigurnosti, mogu zadužiti pojedine dijelove osnovne policijske odore iz članka 9. te dodatne policijske odore iz članka 26. ove Uredbe.

Policijski službenici iz stavka 1. ovog članka zadužuju komplet za prikriveno nošenje oružja i opreme opisan u članku 10. ove Uredbe.

Članak 41.

Policijski službenici zadužuju policijsku odoru u centralnom skladištu odnosno u skladištima policijskih uprava.

Iznimno od stavka 1. ovog članka policijski službenici Uprave za posebne poslove sigurnosti policijsku odoru zadužuju u skladištu svoje ustrojstvene jedinice.

Članak 42.

Dijelovi osnovne, dodatne i svečane policijske odore te građanskog odijela koji su oštećeni ili uništeni u obavljanju službe ili povodom obavljanja službe, zamijenit će se na temelju pisanog zahtjeva policijskog službenika uz odobrenje nadređenog rukovoditelja.

6. VRIJEME I NAČIN NOŠENJA POLICIJSKE ODORE

Članak 43.

Glavni ravnatelj policije odnosno ravnatelji uprava u sjedištu Ministarstva te načelnici policijskih uprava, ovisno o godišnjem dobu i vremenskim uvjetima, određuju razdoblje nošenja zimske i ljetne policijske odore.

Članak 44.

Policijski službenici u svečanim prigodama nose svečanu policijsku odoru.

Nošenje svečane policijske odore u drugim prilikama može naložiti glavni ravnatelj policije ili osoba koju on ovlasti.

U dane državnih praznika i blagdana te u drugim prigodama koje odredi glavni ravnatelj policije ili osoba koju on ovlasti, policijski službenici mogu nositi dijelove svečane policijske odore iz članka 33. točaka 7., 8. i 9. s dijelovima osnovne policijske odore iz članka 3. ove Uredbe.

Članak 45.

Policijski službenici, osim policijskih službenika interventne policije, specijalne policije i Uprave za posebne poslove sigurnosti, nose službenu značku na lijevoj strani iznad džepa policijske jakne u zimskom razdoblju odnosno iznad džepa na lijevoj strani košulje u ljetnom razdoblju.

Na osnovnoj policijskoj odori iz članka 3. ove Uredbe službena značka nosi se na za to predviđenom nosaču iznad lijevog džepa vanjskog dijela odore.

Policijski službenici granične policije značku granične policije nose iznad lijevog prsnog džepa.

Članak 46.

Dijelovi osnovne policijske odore nose se na sljedeći način:

1. kapa službena/kapa sa šiltom /beretka/šešir/ kapa vunena:

– kapa službena/kapa sa šiltom nosi se na način da ivica obruba kape ide vodoravno po crti najvećeg obujma glave;

– beretka se nosi nakrivljena na desnu stranu glave tako da se pokriva dio potiljka i pola čela;

– šešir se nosi na način da ivica obruba šešira ide vodoravno po crti najvećeg obujma glave, a da je stražnji dio visoko uzdignut;

– kapa vunena nosi se u hladnijim uvjetima.

2. jakne se nose zakopčane, a u zatvorenim prostorima mogu se nositi otkopčane.

3. košulje se nose zakopčane, uvučene u hlače/suknje.

4. suknja se nosi u visini koljena na način da njezina duljina ne smije biti veća od 2,5 cm iznad ili 5 cm ispod pregiba na stražnjoj strani koljena.

5. hlače se nose tako da se donji rub remena nalazi na kosti kuka. Prednji pregib hlača treba dosezati vrh gornjeg dijela stopala standardne policijske cipele.

6. komplet za nošenje oružja nosi se preko remena hlača.

Članak 47.

Policijski službenik ne smije izvan službe nositi policijsku odoru ili dijelove policijske odore s policijskim oznakama:

– kao sudionik mirnog okupljanja i javnog prosvjeda, osim onih koje, sukladno propisima o radu, organiziraju sindikati koji zastupaju policijske službenike,

– za vrijeme udaljenja od dužnosti,

– za vrijeme korištenja godišnjeg odmora ili bolovanja.

Članak 48.

Policijski službenici na svečanoj odori mogu nositi odlikovanja, medalje i značke.

Članak 49.

Odlikovanja, medalje i značke nose se po slijedu važnosti s lijeve na desnu stranu gledano prema nositelju odlikovanja i to centrirano iznad lijevog džepa sakoa.

Male oznake odlikovanja (zamjenice) nose se s lijeva na desno, tri komada u redu, u jednom ili više redova. Razmak između redova smije biti najviše 3 mm.

Zamjenice medalja nose se iza zamjenica odlikovanja.

Članak 50.

Osoba koja izgubi svojstvo policijskog službenika ne smije nositi dijelove policijske odore kao i pripadajuće policijske oznake sukladno važećim propisima.

Umirovljeni policijski službenici imaju pravo na nošenje svečane policijske odore u svečanim prigodama i u dane državnih praznika.

7. POLICIJSKE OZNAKE

7.1. OSNOVNE OZNAKE

Članak 51.

Policijski službenici, osim policijskih službenika koji obavljaju poslove specijalne policije, na rukavima odore nose prišivenu osnovnu oznaku pripadnosti policiji »POLICIJA MUP RH«.

Osnovna oznaka pripadnosti policiji »POLICIJA MUP RH« strojno je vezena oznaka izrađena koncem na svijetloplavoj podlozi u obliku štita. Gornja osnovica štita i stranica je 9 cm. Oznaku omeđuje žuti obrub širine 3 mm. Na gornjem dijelu u polukrugu izvezen je natpis »POLICIJA« bijelim koncem. U sredini je stilizirano na zrakastoj podlozi izvezen žutim koncem simbol Republike Hrvatske »RH«, a ispod toga u sredini bijele boje izvezene trake je natpis »MUP«, izvezen crnim koncem. Oznake »RH« i »MUP« nalaze se u žutom krugu koji simbolizira hrvatski pleter.

Članak 52.

Policijski službenici koji obavljaju poslove specijalne policije na lijevom rukavu odore nose prišivenu ili pričvršćenu čičkom osnovnu oznaku pripadnosti specijalnoj policiji »POLICIJA MUP RH«, a na desnom rukavu oznaku »MAČ I MUNJA« vrhom okrenutu prema gore.

Osnovna oznaka pripadnosti specijalnoj policiji »POLICIJA MUP RH« okruglog je oblika, promjera 7 cm. Strojno je vezena oznaka izrađena koncem, na maslinastozelenoj i crnoj podlozi. Opšivena je crnim ili sivim koncem, širine 3 mm. Na gornjem dijelu u polukrugu izvezen je natpis »POLICIJA« bijelim ili sivim koncem. U sredini je stilizirano na zrakastoj podlozi izvezen žutim ili sivim koncem simbol Republike Hrvatske »RH«, a ispod toga u sredini izvezene bijele ili sive trake nalazi se natpis »MUP« izvezen crnim koncem. Oba simbola, »RH« i »MUP« nalaze se u žutom ili sivom krugu koji simbolizira hrvatski pleter.

Oznaka specijalne policije »MAČ I MUNJA« strojno je vezena oznaka izrađena koncem na maslinastozelenoj i crnoj podlozi. Oblika je amfore, visine 10 cm. Opšivena je crnim ili sivim koncem širine 3 mm. Na sredini oznake izvezen je zlatnim ili sivim koncem MAČ, oštrica kojega je okrenuta prema gore i prekrižena s dvije strijele MUNJE.

Oznake specijalne policije izrađene na zelenoj ili crnoj podlozi mogu se nositi u kombinaciji osnovne zelene odore ili dodatne crne odore.

7.2. POSEBNE OZNAKE

Članak 53.

Uz osnovne oznake iz članaka 51. i 52. ove Uredbe policijski službenici nose i posebne oznake.

Članak 54.

Posebna oznaka je pravokutnog je oblika, dimenzija 13,0×2,5 cm.

Na tamno plavoj podlozi sa zlatnim koncem strojno je izvezen natpis »POLICIJA«, »INTERVENTNA POLICIJA«, »GRANIČNA POLICIJA«, »POLICIJA – UPPS« ili »POLICIJSKA AKADEMIJA«.

Oznaka iz ovog članka nosi se pričvršćena čičak trakom na odori iznad gornjeg desnog džepa, odnosno s desne strane u visini prsa.

Članak 55.

Posebna oznaka granične policije je metalna značka na kojima je stilizirana hrvatska državna zastava s grbom Republike Hrvatske.

Posebna oznaka pomorske i riječne policije je plava metalna značka sa stiliziranim žutim sidrom na sredini.

Članak 56.

Posebna oznaka specijalne policije pravokutnog je oblika, dimenzija 13,0×3,0 cm. Na zelenoj ili crnoj podlozi obrubljenoj crnim ili sivim rubom, žutim ili sivim koncem je strojno izvezen natpis »SPECIJALNA POLICIJA« za pripadnike jedinica specijalne policije, odnosno »SPECIJALNA POLICIJA ZAPOVJEDNIŠTVO« za pripadnike Zapovjedništva specijalne policije.

Uz oznaku iz stavka 1. ovog članka pripadnici Zrakoplovne jedinice specijalne policije nose zrakoplovni znak (stilizirani hrvatski grb između dva žutim koncem izvezena krila), pripadnici specijalne policije nose znak specijalnosti kao što je: znak padobranske specijalnosti, znak snajperske specijalnosti, znak protueksplozijske specijalnosti, znak za pregovarača u kriznim situacijama, znak protueksplozijskog ronioca i drugi znakovi specijalnosti (znakovi su metalni i nose se pričvršćivanjem ili mogu biti izrađeni na tkanini i pričvršćuju se čičak trakom iznad gornjeg desnog džepa odore.

Pripadnici ATJ Lučko nose u visini džepa natpis »ATJ Lučko« izvezen žutim ili sivim koncem na zelenoj ili crnoj tkanini.

Pripadnici specijalne policije mogu nositi amblem na kojem je izvezena zastava sa grbom Republike Hrvatske na čijem donjem dijelu je izvezen natpis CROATIA, kada se nalaze u sastavu mirovnih misija ili međunarodnih vojno-policijskih vježbi.

Oznake iz stavaka 1. i 2. ovog članka nose se pričvršćene kopčom, prišivene ili pričvršćene čičak trakom iznad gornjeg desnog džepa odore specijalne policije.

Članak 57.

Posebna oznaka Uprave za posebne poslove sigurnosti sastoji se od zajedničkog središnjeg polja koje tvore elipsa i pravokutnik čija je svaka stranica polukružno oblikovana u svom središnjem dijelu. U središnjem polju, na bijeloj podlozi, srebrenom bojom ocrtana je mreža meridijana i paralela zemljine polutke. U donjem središnjem dijelu polutke nalazi se štit sa crvenim i bijelim poljima, obrubljen srebrnim obrubom. Štit do visine struka djelomično obavija i zaklanja siluete pet osoba od kojih je osoba u sredini bijele boje obrubljena žutim obrubom, a okružuju je četiri osobe obojene u crno. Središnje polje obavijeno je prstenom plave boje u čijem se gornjem dijelu nalazi reljef hrvatskog pletera bijele boje a u donjem dijelu natpis »MUP RH« ispisan bijelim slovima sa žutim obrubom. U gornjem dijelu središnjeg polja na srebrnoj podlozi ispisan je crnim slovima natpis »UPRAVA ZA POSEBNE POSLOVE SIGURNOSTI«.

Posebna oznaka iz stavka 1. ovog članka izrađuje se kao platneni amblem dimenzija 9×8 cm i metalna značka dimenzija 2×1,8 cm.

Članak 58.

Posebna oznaka kriminalističke policije je metalna značka na čijem se središnjem dijelu, na srebrnoj podlozi, nalazi stilizirani otisak papilarnih linija prsta preko kojeg je smješten reljef hrvatskog grba. U gornjem dijelu grba nalazi se reljef dvodijelne apotekarske vage, a u donjem reljef mača. U vanjskom krugu značke s lijeve i desne strane nalazi se reljef hrvatskog pletera žute boje. U gornjem dijelu značke na zlatnoj podlozi plavim slovima ispisan je natpis »KRIMINALISTIČKA POLICIJA«, a u donjem dijelu također na zlatnoj podlozi plavim slovima ispisan je natpis »MUP RH«.

Članak 59.

Posebna oznaka Centra za forenzična ispitivanja, istraživanja i vještačenja »Ivan Vučetić« izrađuje se kao strojno izvezeni platneni amblem pravokutnog oblika, dimenzija 13,0x4,5 cm. Na bijeloj podlozi, na lijevoj strani nalaze se dva crvena kvadrata koji se dodiruju donjim desnim i gornjim lijevim kutom. Lijevi kvadrat dimenzija je 6x6 mm, a desni 19x19 mm. Po sredini desnog kvadrata nalazi se stilizirani otisak papilarnih linija bijele boje. Desno od crvenih kvadrata nalazi se tekst u tri reda, u kojima velikim plavim slovima piše:

(prvi red): CENTAR ZA FORENZIČNA ISPITIVANJA

(drugi red): ISTRAŽIVANJA I VJEŠTAČENJA

(treći red): »IVAN VUČETIĆ«.

Članak 60.

Posebna oznaka policijskih službenika koji se upućuju na rad u inozemstvo je zastava Republike Hrvatske ispod koje je natpis »CROATIA«, dimenzija 6,5×5 cm.

Članak 61.

Znak Policijske akademije – grb – ima oblik konveksnog trokuta sa žutim rubom. U sredini znaka na plavom polju nalazi se štit koji sadrži stilizirani oblik otvorene knjige s lentom, šahovnicom, mačem i hrvatskim pleterom.

8. PRIJELAZNE I ZAVRŠNE ODREDBE

Članak 62.

Dijelovi osnovne i dodatne policijske odore koji nisu u skladu s odredbama ove Uredbe uskladit će se u roku od tri godine, a dijelovi svečane policijske odore u roku od pet godina od dana stupanja na snagu ove Uredbe.

Članak 63.

Novčana sredstava koja policijski službenik ima evidentirana u osobnom financijskom kartonu na dan stupanja na snagu Uredbe o odorama policijskih službenika Ministarstva unutarnjih poslova (»Narodne novine«, broj 46/2006) isplatit će se policijskom službeniku prilikom prestanka službe u Ministarstvu.

Članak 64.

Danom stupanja na snagu ove Uredbe prestaje važiti Uredba o odorama policijskih službenika Ministarstva unutarnjih poslova (»Narodne novine«, broj 46/2006).

Članak 65.

Ova Uredba stupa na snagu osmog dana od dana objave u »Narodnim novinama«.

Klasa: 210-01/10-01/01

Urbroj: 5030106-10-1

Zagreb, 11. ožujka 2010.

Predsjednica
Jadranka Kosor, dipl. iur., v. r.

9. POPIS DIJELOVA POLICIJSKE ODORE S KOLIČINAMA ZADUŽENJA I ROKOVIMA UPORABE

|  |  |  |  |
| --- | --- | --- | --- |
| Red br. | Naziv | Količina po policijskom službeniku | Rok  uporabe |
| OSNOVNA POLICIJSKA ODORA | | | |
| 1. | kapa službena | 1 | 3 godina |
| 2. | kapa sa šiltom | 1 | 2 godina |
| 3. | kapa vunena | 1 | 3 godina |
| 4. | zimske hlače (muške i ženske) | 3 | 2 godina |
| 5. | donje rublje – zimsko (muško i žensko) | 2 | 2 godine |
| 6. | hlače ljetne (muške i ženske) | 2 | 1 godina |
| 7. | suknja (zimska i ljetna) | 2/2 | 2 godine |
| 8. | košulja dugih rukava | 3 | 1 godina |
| 9. | košulja kratkih rukava | 4 | 1 godina |
| 10. | kravata plava | 2 | 2 godine |
| 11. | majica dugih rukava | 2 | 1 godina |
| 12. | majica kratkih rukava | 4 | 1 godina |
| 13. | pulover | 1 | 2 godine |
| 14. | jakna zimska s kapuljačom | 1 | 5 godina |
| 15. | jakna | 1 | 3 godina |
| 16. | čarape ljetne | 5 | 1 godina |
| 17. | čarape zimske | 3 | l godina |
| 18. | čarape ženske-najlon | 20 | 1 godina |
| 19. | cipele visoke muške | 1 | 2 godine |
| 20. | čizme ženske | 1 | 2 godine |
| 21. | cipele niske (muške i ženske) | 1 | 1 godina |
| 22. | rukavice kožne (muške i ženske) | 1 | 5 godina |
| 23. | dvodijelni kišni komplet s kapuljačom | 1 | 5 godina |
| 24. | komplet za nošenje oružja | 1 | 8 godina |
| OSNOVNA POLICIJSKA ODORA SPECIJALNE POLICIJE | | | |
| 1. | beretka | 1 | 2 godine |
| 2. | jakna | 1 | 2 godine |
| 3. | jakna zimska vodonepropusna s kapuljačom | 1 | 5 godina |
| 4. | jakna vjetronepropusna | 1 | 3 godine |
| 5. | hlače ljetne | 2 | 1 godine |
| 6. | hlače zimske | 3 | 2 godine |
| 7. | pulover | 1 | 2 godine |
| 8. | dvodijelni kišni komplet s kapuljačom | 1 | prvo  zaduženje |
| 9. | košulja dugih rukava ljetna | 2 | 1 godina |
| 10. | košulja dugih rukava zimska | 2 | 1 godina |
| 11. | komplet za nošenje oružja | 1 | 3 godine |
| 12. | visoke cipele ljetne | 1 | 1 godina |
| 13. | visoke cipele zimske | 1 | 1 godina |
| 14. | majica kratkih rukava | 3 | 1 godina |
| 15. | majica dugih rukava poludolčevita | 2 | 1 godina |
| 16. | čarape | 10 | 1 godina |
| 17. | rukavice | 1 | 3 godine |
| 18. | donje rublje zimsko | 2 | 2 godine |
| OSNOVNA POLICIJSKA ODORA INTERVENTNE POLICIJE | | | |
| 1. | kapa sa šiltom | 1 | 2 godina |
| 2. | beretka | 1 | 2 godine |
| 3. | kapa vunena | 1 | 3 godina |
| 4. | potkapa | 1 | prvo zaduženje |
| 5. | hlače zimske | 3 | 1 godina |
| 6. | donje rublje zimsko | 2 | 2 godine |
| 7. | hlače ljetne | 3 | 1 godine |
| 8. | košulja dugih rukava | 3 | 1 godina |
| 9. | košulja kratkih rukava | 4 | 1 godina |
| 10. | majica dugih rukava | 2 | 1 godina |
| 11. | majica kratkih rukava | 4 | 1 godina |
| 12. | pulover | 1 | 2 godine |
| 13. | jakna zimska s kapuljačom | 1 | 5 godina |
| 14. | jakna | 1 | 3 godina |
| 15. | čarape plave | 10 | 1 godina |
| 16. | visoke cipele zimske | 1 | 2 godine |
| 17. | visoke cipele ljetne | 1 | 2 godine |
| 18. | rukavice | 1 | 5 godina |
| 19. | dvodijelni kišni komplet s kapuljačom | 1 | 5 godina |
| 20. | kombinezon | 1 | 2 godina |
| 21. | jakna za nošenje preko zaštitne opreme | 1 | 5 godina |
| 22. | hlače za nošenje preko zaštitne opreme | 1 | 5 godina |
| 23. | komplet za nošenje oružja | 1 | 8 godina |
| OSNOVNA POLICIJSKA ODORA UPRAVE ZA POSEBNE POSLOVE SIGURNOSTI | | | |
| 1. | kapa sa šiltom | 1 | 2 godine |
| 2. | kapa vunena | 1 | 3 godine |
| 3. | hlače zimske – muške i ženske | 2 | 1 godina |
| 4. | hlače ljetne – muške i ženske | 3 | 1 godina |
| 5. | donje rublje – zimsko (muško i žensko) | 2 | 2 godine |
| 6. | košulja dugih rukava – muška i ženska | 3 | 1 godina |
| 7. | košulja kratkih rukava – muška i ženska | 4 | 1 godina |
| 8. | zimska jakna s kapuljačom | 1 | 4 godine |
| 9. | jakna | 1 | 3 godine |
| 10. | pulover | 1 | 2 godine |
| 11. | majica dugih rukava | 2 | 1 godina |
| 12. | majica kratkih rukava | 4 | 1 godina |
| 13. | čarape | 10 | 1 godina |
| 14. | dvodijelni kišni komplet s kapuljačom | 1 | 5 godina |
| 15. | visoke cipele zimske | 1 | 2 godine |
| 16. | visoke cipele ljetne | 1 | 2 godine |
| 17. | rukavice | 1 | 5 godina |
| 18. | komplet za nošenje oružja | 1 | 8 godina |
| 19. | komplet za prikriveno nošenje oružja i opreme | 1 | 8 godina |
| DODATNA POLICIJSKA ODORA ZASEBNIH POLICIJSKIH POSTROJBI | | | |
| 1. | hlače zimske | 1 | 1 godina |
| 2. | hlače ljetne | 1 | 1 godina |
| DODATNA POLICIJSKA ODORA BICIKLISTIČKIH OPHODNJI | | | |
| 1. | kaciga zaštitna biciklistička | 1 | 5 godina |
| 2. | odijelo biciklističko | 1 | 2 godine |
| 3. | majica biciklistička (zimska) | 2 | 1 godina |
| 4. | majica biciklistička (ljetna) | 2 | 1 godina |
| 5. | hlače kratke | 1 | 1 godina |
| 6. | rukavice biciklističke | 1 | 2 godine |
| 7. | cipele biciklističke | 1 | 2 godine |
| 8. | prsluk reflektirajući | 1 | 5 godina |
| 9. | štitnici za koljena i laktove | 1 | 8 godina |
| DODATNA POLICIJSKA ODORA INTERVENTNE POLICIJE | | | |
| 1. | čizme gumene | 1 | 5 godina |
| 2. | kratke hlače | 2 | 1 godina |
| 3. | majica kratkih rukava s ovratnikom (polo majica) | 2 | 1 godina |
| 4. | cipele brodarice | 1 | 1 godine |
| 5. | komplet za prikriveno nošenje oružja i opreme | 1 | 8 godina |
| 6. | skijaško odijelo | 1 | prvo zaduženje |
| 7. | skijaška podjakna | 1 | prvo zaduženje |
| 8. | skijaške rukavice | 1 | prvo zaduženje |
| 9. | skijaška kaciga | 1 | prvo zaduženje |
| 10. | skijaške naočale | 1 | prvo zaduženje |
| 11. | rukavice s ojačanjem | 1 | 1 godina |
| DODATNA POLICIJSKA ODORA SPECIJALNE POLICIJE | | | |
| 1. | kombinezon zeleni | 1 | 2 godine |
| 2. | kombinezon crni | 1 | 2 godine |
| 3. | crna potkapa s prorezima za oči i usta ljetna | 1 | 2 godine |
| 4. | crna potkapa s prorezima za oči i usta zimska | 1 | 2 godine |
| 5. | rukavice s ojačanjem | 1 | 1 godina |
| 6. | bijele navlake za zimske uvjete | 1 | prvo zaduženje |
| 7. | crna kapa od vjetronepropusnog materijala | 1 | 2 godine |
| 8. | reflektirajući prsluk | 1 | 2 godine |
| 9. | crna kapa sa šiltom | 1 | 2 godina |
| 10. | majica crna kratkih rukava | 3 | 1 godina |
| 11. | skijaško odijelo | 1 | 5 godina |
| 12. | skijaška podjakna | 1 | 5 godina |
| 13. | skijaške rukavice | 1 | 5 godina |
| 14. | skijaška kaciga | 1 | 5 godina |
| 15. | skijaške naočale | 1 | 3 godine |
| 16. | komplet za prikriveno nošenje oružja i opreme | 1 | 8 godina |
| DODATNA POLICIJSKA ODORA ZRAKOPLOVNE JEDINICE | | | |
| 1. | letačke čizme | 1 | 2 godine |
| 2. | letački kombinezon | 2 | 1 godina |
| 3. | letačka jakna kožna | 1 | 5 godine |
| 4. | letačka jakna zimska | 1 | 5 godine |
| 5. | letačko donje rublje (negorivo) | 1 | 1 godina |
| 6. | letačke rukavice | 3 | 1 godina |
| 7. | kapa sa šiltom | 1 | 1 godina |
| 8. | naočale letačke | 1 | 2 godina |
| DODATNA POLICIJSKA ODORA RONILAČKOG CENTRA MALI LOŠINJ | | | |
| 1. | hlače kratke | 2 | 1 godina |
| 2. | majica kratkih rukava s ovratnikom (polo majica) | 4 | 1 godina |
| 3. | cipele brodarice | 1 | 1 godine |
| DODATNA POLICIJSKA ODORA POL. SL. KOJI OBAVLJAJU POSLOVE PROMETNE POLICIJE | | | |
| 1. | prsluk reflektirajući | 1 | 2 godine |
| 2. | navlaka za kapu | 2 | 2 godine |
| 3. | bijelo narukavlje | 2 | 2 godine |
| 4. | reflektirajuće narukavlje | 2 | 2 godine |
| 5. | bijele rukavice | 2 | 2 godine |
| 6. | kombinezon | 1 | 5 godine |
| 7. | čizme gumene | 1 | 5 godine |
| DODATNA POLICIJSKA ODORA POL. SL. PROMETNE POLICIJE i UPPS-a KOJI OBAVLJAJU POSLOVE NA MOTOCIKLU | | | |
| 1. | odijelo motorističko (dvodijelno) | 1 | 2 godine |
| 2. | kaciga motoristička | 1 | 2 godine |
| 3. | čizme motorističke | 1 | 2 godine |
| 4. | rukavice motorističke (zimske i ljetne) | 1/1 | 2 godine |
| 5. | zaštitni pojas za lumbalni dio kralježnice | 1 | prvo  zaduženje |
| 6. | potkapa (zimska) | 1 | 2 godine |
| 7. | majica kratkih rukava | 4 | 1 godina |
| DODATNA POLICIJSKA ODORA POL. SL. KOJI OBAVLJAJU POSLOVE PRESRETAČA MOBILNE JEDINICE PROMETNE POLICIJE I MOBILNE JEDINICE ZA PROVEDBU NADZORA DRŽAVNE GRANICE | | | |
| 1. | jakna | 1 | 5 godina |
| 2. | prsluk | 1 | 3 godina |
| 3. | torbica s kompletom džepova | 1 | 5 godina |
| 4. | rukavice | 1 | 3 godine |
| 5. | komplet za prikriveno nošenje oružja i opreme | 1 | 8 godina |
| 6. | majica kratkih rukava | 4 | 1 godina |
| DODATNA POLICIJSKA ODORA POL. SL. PROTUEKSPLOZIJSKE ZAŠTITE | | | |
| 1. | kombinezon | 1 | 3 godine |
| 2. | čizme gumene | 1 | 5 godine |
| 3. | rukavice radne | 1 | 1 godina |
| 4. | kuta radna | 1 | 2 godina |
| 5. | cipele visoke ljetne | 1 | 3 godina |
| 6. | hlače (ljetne i zimske) | 1 | 1 godine |
| DODATNA POLICIJSKA ODORA POL. SL. GRANIČNE POLICIJE, KOJI OBAVLJAJU POSLOVE ZAŠTITE I NADZORA DRŽAVNE GRANICE I MOBILNE JEDINICE ZA PROVEDBU NADZORA DRŽAVNE GRANICE | | | |
| 1. | kombinezon | 1 | 3 godine |
| 2. | majica kratkih rukava | 4 | 1 godina |
| 3. | visoke cipele ljetne | 1 | 2 godine |
| DODATNA POLICIJSKA ODORA POMORSKE I RIJEČNE POLICIJE | | | |
| 1. | hlače kratke | 2 | 1 godine |
| 2. | majica kratkih rukava s ovratnikom (polo majica) | 4 | 1 godina |
| 3. | cipele brodarice | 1 | 1 godine |
| 4. | kombinezon | 1 | 3 godine |
| 5. | zaštitno kišno odijelo | 1 | 5 godine |
| 6. | cipele visoke ljetne | 1 | 2 godine |
| DODATNA ODORA POL. SL. – VODIČA SLUŽBENIH PASA | | | |
| 1. | kombinezon | 1 | 2 godina |
| 2. | čizme gumene | 1 | 5 godine |
| 3. | visoke cipele ljetne | 1 | 2 godine |
| DODATNA POLICIJSKA ODORA UPRAVE ZA POSEBNE POSLOVE SIGURNOSTI | | | |
| 1. | kombinezon | 1 | 2 godina |
| 2. | beretka | 1 | 4 godina |
| DODATNA ODORA POL. SL. – INSTRUKTORA POLICIJSKOG TRENINGA | | | |
| 1. | kombinezon | 1 | 3 godina |
| 2. | dvodijelni kišni komplet s kapuljačom | 1 | 5 godina |
| 3. | visoke cipele ljetne | 1 | 2 godine |
| DODATNA POLICIJSKA ODORA POL. SL. KOJI POSLOVE OBAVLJAJU NA KONJU | | | |
| 1. | jahaće hlače | 1 | prvo zaduženje |
| 2. | jahaća kaciga | 1 | prvo zaduženje |
| 3. | jahaća obuća (jahaće čizme ili cipele sa čepsama) | 1 | prvo zaduženje |
| 4. | rukavice sa gumenim stoperom | 1 | prvo zaduženje |
| 5. | zaštitni prsluk | 1 | prvo zaduženje |
| DIJELOVI POLICIJSKE ODORE POLICIJSKIH SLUŽBENIKA KOJI SE UPUĆUJU NA RAD U INOZEMSTVO | | | |
| 1. | kapa vunena | 1 | 3 godine |
| 2. | hlače zimske (muške i ženske) | 3 | 2 godine |
| 3. | donje rublje – zimsko | 2 | 2 godine |
| 4. | hlače ljetne (muške i ženske) | 2 | 1 godina |
| 5. | košulja dugih rukava – muška i ženska | 3 | 1 godina |
| 6. | košulja kratkih rukava – muška i ženska | 4 | 1 godina |
| 7. | majica dugih rukava | 2 | 2 godine |
| 8. | majica kratkih rukava | 4 | 1 godina |
| 9. | pulover | 1 | 2 godine |
| 10. | jakna zimska s kapuljačom | 1 | 5 godina |
| 11. | jakna | 1 | 3 godine |
| 12. | čarape ljetne | 5 | 1 godina |
| 13. | čarape zimske | 3 | 1 godina |
| 14. | cipele visoke | 1 | 2 godine |
| 15. | cipele niske | 1 | 1 godina |
| 16. | rukavice zimske | 1 | 5 godina |
| 17. | dvodijelni kišni komplet s kapuljačom | 1 | 5 godina |
| 18. | komplet za nošenje oružja | 1 | 8 godina |
| 19. | majica kratkih rukava s ovratnikom (polo majica) | 4 | 1 godina |
| 20. | hlače zimske | 3 | 1 godina |
| 21. | hlače ljetne | 3 | 1 godina |
| 22. | visoke cipele ljetne | 1 | 2 godine |
| DIJELOVI POLICIJSKE ODORE KRIMINALISTIČKE POLICIJE I POLICIJSKIH SLUŽBENIKA C.F.I.I.V. »IVAN VUČETIĆ« | | | |
| 1. | kapa sa šiltom | 1 | 2 godine |
| 2. | kombinezon | 1 | 3 godine |
| 3. | prsluk | 1 | 3 godine |
| 4. | dvodijelni kišni komplet s kapuljačom | 1 | 5 godina |
| 5. | čizme gumene | 1 | 5 godina |
| 6. | cipele visoke (gležnjače) | 1 | 2 godine |
| 7. | čizme ribarske | 1 | prvo zaduženje |
|  | SVEČANA ODORA | 1 | 5 godina |
|  | FUNKCIONALNE OZNAKE RADNIH MJESTA | 1 komplet | 5 godina |
|  | NATPISI S OZNAKAMA PRIPADNOSTI | 3 | prvo zaduženje |

Uredba, NN 33/2010-820